Rumah pusaka hangus dijilat api
Oleh MUHAMMAD ZIKRI

13 April 2022, 3:47 pm
PONTIAN – Sebuah rumah pusaka yang menjadi kunjungan pada hujung minggu oleh sebuah keluarga hangus dalam kejadian kebakaran di Jalan Parit Ismail, Benut di sini, tengah hari tadi.
Menurut Ketua Balai Bomba dan Penyelamat Pontian, Penolong Penguasa Bomba, Azhar Abdul Jalil, pihaknya menerima panggilan dari orang awam pada pukul 12.50 tengah hari dan menghantar sembilan anggota bersama sebuah jentera.
“Kebakaran telah memusnahkan 70 peratus rumah tersebut yang telah berusia lebih daripada 30 tahun,” katanya ketika dihubungi di sini hari ini.
Tambah Azhar, menurut salah seorang keluarga tersebut, dia baru sahaja selesai meracun kawasan sekeliling dan membakar sampah berhampiran rumah tersebut bagi menyambut Syawal.
“Punca kejadian mungkin berpunca dari pembakaran sampah yang tidak terkawal sehingga menyebabkan merebak ke rumah pusaka itu,” ujarnya.-KOSMO! ONLINE


Penguat kuasa KPDNHEP berpakaian preman buru ‘pencuri’ RON95
Oleh PETAH WAZZAN ISKANDAR

13 April 2022, 4:16 pm
PUTRAJAYA – Seramai 2,200 penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) digerakkan menerusi Ops Samar dengan mereka berpakaian preman bagi menguat kuasa larangan kenderaan asing mengisi minyak Petrol RON95.
Menterinya, Datuk Seri Alexander Nanta Linggi berkata, usaha itu bagi melaksanakan pemeriksaan dan mempertingkatkan aktiviti penguatkuasaan di seluruh negara terhadap mana-mana individu dan pengusaha stesen minyak yang cuba melanggar perundangan berkaitan.
Selain itu katanya, pihaknya juga akan mengambil tindakan tegas dengan menggantung sementara lesen pengusaha stesen minyak yang terlibat sehingga siasatan selesai dijalankan.
“Tindakan ini adalah bukti KPDNHEP mengambil serius laporan orang ramai dan media tentang kenderaan asing mengisi minyak petrol RON95 khususnya di stesen minyak sempadan negara.
“Dalam mesyuarat antara KPDNHEP dan Persatuan Pengusaha Stesen Minyak Malaysia baru-baru ini, pihak persatuan telah menyatakan sokongan dan komitmen untuk memastikan semua stesen minyak di Malaysia mematuhi perundangan berkaitan larangan penjualan RON95 di seluruh stesen minyak,” katanya dalam satu kenyataan hari ini.
Alexander berkata, pihaknya memberi amaran keras kepada semua pihak termasuk pengusaha stesen minyak bahawa KPDNHEP tidak akan berkompromi dengan mana-mana pihak yang didapati bersalah.

Katanya, tindakan tegas akan di ambil termasuk mendakwa mereka di Mahkamah berdasarkan peruntukan undang-undang di bawah Akta Kawalan Bekalan 1961. – KOSMO! ONLINE


Peniaga kedai runcit maut motosikal langgar tiang elektrik
Oleh NORLIA RAMLI

13 April 2022, 4:09 pm
BALING – Seorang peniaga kedai runcit maut selepas motosikal ditungganginya terbabas lalu merempuh tiang elektrik di Jalan Parit Panjang-Kuala Pegang di Kampung Mengkuang Hujung di sini semalam.
Dalam kejadian kira-kira pukul 6.59 petang itu, Mohd Rosdi Md. Darus, 56, dari Kampung Titi Mentaling, Lanai di sini meninggal dunia di tempat kejadian akibat kecederaan parah pada anggota badan.
Ketua Polis Daerah Baling, Superintendan Shamsudin Mamat berkata, siasatan awal mendapati kemalangan berlaku apabila mangsa yang menaiki motosikal jenis Honda dalam perjalanan dari arah Pekan Parit Panjang menghala Kuala Pegang.
“Sebaik tiba di tempat kejadian, motosikal ditunggangi mangsa dipercayai telah terbabas ke bahu jalan sebelah kiri sebelum terlanggar tiang Tenaga Nasional Berhad di bahu jalan,” kata di sini hari ini.
Katanya, mangsa kemudian disahkan meninggal dunia di tempat kejadian. – KOSMO! ONLINE


Gaji pekhidmat domestik Indonesia tidak kurang gaji minimum
Oleh SITI A'ISYAH SUKAIMI

13 April 2022, 4:05 pm
PUTRAJAYA – Kementerian Sumber Manusia (KSM) menjelaskan bahawa gaji bagi pekhidmat domestik akan dibayar tidak kurang daripada gaji minimum yang sedang terpakai di negara ini.
Menterinya, Datuk Seri M. Saravanan berkata, perkara tersebut adalah antara kandungan dalam Memorandum Persefahaman Berhubung Pengambilan dan Perlindungan Pekhidmat Domestik Indonesia di Malaysia.
Katanya, beliau merujuk kepada beberapa tajuk laporan akhbar yang menyatakan gaji pekhidmat domestik Indonesia bermula RM1,200.
“Saya ingin menjelaskan antara kandungan dalam Memorandum Persefahaman Berhubung Pengambilan dan Perlindungan Pekhidmat Domestik Indonesia di Malaysia yang ditandatangani pada 1 April 2022 menyatakan bahawa gaji bagi pekhidmat domestik akan dibayar tidak kurang daripada gaji minimum yang sedang terpakai di negara ini
“Oleh yang demikian, saya berharap tiada lagi kekeliruan yang timbul berkaitan dengan gaji bagi pekhidmat domestik Indonesia selepas ini,” katanya dalam kenyataan di sini hari ini.- KOSMO! ONLINE


Malaysia mampu juarai aksi kumpulan Piala Thomas
Oleh MUHAMMAD ZUHAILY BADLISHAH

13 April 2022, 3:58 pm
KUALA LUMPUR – Malaysia dilihat mempunyai kemampuan untuk menjuarai Kumpulan D pada saingan Piala Thomas 2022 yang akan berlangsung di Bangkok, Thailand dari 8 hingga 15 Mei ini.
Biarpun diundi bersama pilihan utama, Jepun, England dan New Zealand, namun bekas jaguh perseorangan kebangsaan, Muhammad Hafiz Hashim percaya ia bukan halangan besar buat skuad badminton negara.
Hafiz yang pernah membantu Malaysia muncul naib juara Piala Thomas 2022 di Guangzhou, China menyifatkan, Lee Zii Jia bakal memainkan watak penting dalam kejayaan pasukan pada saingan di Impact Arena itu nanti.
“Zii Jia menggalas tugas perseorangan pertama. Walaupun masih tidak meraih sebarang gelaran sejak Seluruh England tahun lalu tetapi dia menunjukkan permainan konsisten.
“Sudah pasti Jepun adalah cabaran terbesar buat pasukan kita dalam peringkat kumpulan kerana mereka memiliki pasukan yang seimbang dalam perseorangan dan beregu.
“Namun, berdasarkan prestasi semasa pemain negara yang agak konsisten ketika ini, saya fikir bukan sesuatu yang mustahil untuk kita menang ke atas Jepun dan seterusnya menjuarai peringkat kumpulan,” kata Hafiz.

Hafiz berkata demikian ketika ditemui pemberitam dalam majlis perlawanan amal badminton anjuran Surau Al-Abidin Perumahan Kastam WPKL antara bekas pemain kebangsaan dengan artis tanah air semalam.
Edisi Piala Thomas kali ini dilihat sebagai peluang terbaik untuk Malaysia menamatkan penantian bergelar juara sejak kali terakhir melakukannya ketika menewaskan Indonesia 3-2 sewaktu final di Kuala Lumpur pada 1992.
BARISAN pemain dan artis yang menjayakan Program Perlawanan Badminton Amal Atlet Malaysia dan Artis Malaysia di Gelanggang Badminton Sri Kenangan, Kompleks Perumahan Kastam WPKL semalam.
Sementara itu, perlawanan amal badminton antara pemain dan artis tanah air bertujuan mengumpul dana untuk kegunaan Surau Al-Abidin yang ditaja oleh House of Oxygen.
Selain Hafiz, bekas pemain kebangsaan lain yang turut menyertai perlawanan amal itu ialah Roslin Hashim, Mohd. Ariff Latif, Mohd. Zakry Latif, Razif Latif dan Sairul Amar Ayob, manakala antara artis yang hadir ialah Shah Slam, Nomad serta pelakon, Datuk Fizz Fairuz. – KOSMO! ONLINE


Barat kerah tentera ke Ukraine jika Rusia guna senjata kimia
Oleh KOSMO!

13 April 2022, 4:30 pm
LONDON – Menteri Angkatan Tentera Britain, James Heappy menyatakan bahawa negara itu dan sekutu-sekutu Baratnya tidak teragak-agak untuk mengerahkan askar ke Ukraine sekiranya Rusia terbukti menggunakan senjata kimia, lapor akhbar The Sun semalam.
Heappy berkata, semua pilihan sudah dibentangkan dari segi kemungkinan tindak balas yang bakal diambil oleh Barat.
Beliau ketika itu menjawab kepada laporan yang tidak disahkan bahawa tentera Kremlin telah melancarkan serangan biologi ketika mengepung Mariupol.
Malam semalam, ahli parlimen Ukraine, Ivanna Klympush mendedahkan ‘bahan tidak diketahui’ yang telah digunakan sehingga menyebabkan mangsa mengalami serangan pernafasan.
“Ia berkemungkinan besar senjata kimia. Ini adalah ‘garis merah’ di mana dunia mesti memusnahkan ekonomi despotisme,” kata Klympush.
Tambah Heappy, pelepasan senjata biologi oleh Moscow adalah tidak boleh diterima dan melepasi ‘garisan merah’ bagi Barat.

“Ia bergantung kepada apa yang mereka dilakukan, oleh itu tindak balas yang bakal dilakukan adalah berkadar,’’ kata Heappy. – Agensi


GrabPay menggalakkan penerimaan tanpa tunai dalam kalangan belia melalui program ePemula
Oleh MUHAMMAD FARID AHMAD TARMIJI

13 April 2022, 4:40 pm
DALAM usaha memacu penggunaan tanpa tunai dalam kalangan belia dan para peniaga, terutama perusahan kecil dan sederhana (PKS) di seluruh Malaysia, GrabPay Malaysia sedang bekerjasama dengan kerajaan melalui program ePemula.
Program tersebut telah bermula pada hari Isnin.
Melalui program ePemula, Kementerian Kewangan akan memperuntukkan RM300 juta untuk tujuan tersebut.
Program ePemula merupakan satu inisiatif kerajaan Malaysia dalam membantu mempromosikan penggunaan tanpa tunai dalam kalangan belia Malaysia berumur 18 hingga 20 tahun dan pelajar universiti sepenuh masa.
Selain itu, pelbagai inisiatif lain yang memberi manfaat kepada belia turut disediakan dan untuk maklumat lanjut tentang inisiatif tersebut boleh layari portal Bajet 2022.
SELAIN daripada RM150 dari pihak kerajaan, GrabPay akan menambah nilai baucar tunai untuk setiap penuntut.
Dalam pada itu, setiap penuntut yang layak akan menerima pembayaran baucar kredit bernilai RM150 melalui e-dompet pilihan mereka yang boleh digunakan untuk membuat transaksi tanpa tunai dalam kedai untuk barangan  seperti peranti elektronik, buku, makanan dan keperluan harian yang lain.

Selain daripada RM150 dari pihak kerajaan, GrabPay akan menambah nilai baucar tunai untuk setiap penuntut.
Penuntut yang layak dan membuat tuntutan melalui e-dompet GrabPay akan juga menerima baucar tunai tambahan bernilai RM210 daripada GrabPay dan rakan kongsinya yang juga boleh digunakan untuk membeli-belah dalam talian mereka.
Ini adalah tepat pada masanya kerana pihak yang menuntut kemudiannya boleh memanfaatkan jualan dan promosi Ramadan dan Raya untuk membeli-belah pakaian, makanan dan keperluan perayaan mereka yang lain.
PENUNTUT yang layak  juga akan menerima baucar tunai tambahan bernilai RM210 daripada GrabPay dan rakan kongsinya yang juga boleh digunakan untuk membeli-belah dalam talian mereka.
Ketua GrabPay Malaysia, Priyanka Madan berkata, sebagai jenama tempatan yang menyokong ekonomi digital, pihaknya berbesar hati untuk menyertai program ePemula untuk menyokong belia di Malaysia.
Menurutnya, sejak pelancaran e-dompet GrabPay, mereka telah bekerjasama dengan rakan kongsi dan agensi kerajaan untuk menggalakkan pertumbuhan transaksi tanpa tunai dan menyediakan perkhidmatan kewangan yang selamat, telus dan inklusif di seluruh negara.
“Bersama-sama, kami juga telah membantu beribu-ribu perniagaan mikro, kecil dan sederhana beralih ke dalam talian dan menerima pembayaran tanpa tunai sebagai cara untuk mengatasi sekatan kawalan pergerakan.
“Selaras dengan intipati ePemula, GrabPay membahagikan kredit RM150 daripada Kementerian untuk memberi lebih banyak peluang kepada penuntut yang layak berbelanja secara berhemat sambil memanfaatkan pelbagai perniagaan ketika mereka berusaha mendapatkan semula jualan luar talian mereka sambil masih meraih faedah ekonomi digital,” jelasnya.
PELBAGAI tawaran tunai tambahan juga ditawarkan oleh GrabPay.
Beliau juga menambah bahawa penuntut yang layak boleh memaksimumkan penjimatan mereka untuk setiap perbelanjaan dengan tawaran lain daripada Grab.
Grab kini sedang melancarkan  pelbagai tawaran untuk bulan Ramadhan.
Tambahan pula pengguna Grab yang sedang melanggan GrabUnlimited sudah pun boleh menikmati penjimatan lebih daripada RM300.
“Mereka akan mendapat GrabRewards untuk setiap transaksi GrabPay yang boleh digunakan untuk menebus baucar  diskaun atau untuk pembayaran masa hadapan.
“Ini bermakna mereka bukan sahaja menjimat daripada perbelanjaan hari ini tetapi juga perbelanjaan masa hadapan,” jelas Priyanka Madan.
Dalam pada itu, penuntut yang berjaya menuntut melalui GrabPay juga akan berpeluang untuk menjadi sebahagian daripada program latihan internship Grab Malaysia.
Ini bermakna mereka akan berpeluang melibatkan diri dalam projek-projek yang menghasilkan impak kepada jutaan rakyat Malaysia di seluruh negara.
“Selain memupuk budaya tanpa tunai antara kalangan anak muda, kami ingin menyokong penekanan kerajaan dalam pendidikan STEM  (sains, teknologi, kejuruteraan dan matematik) dengan memupuk bakat kompeten digital yang tangkas dan kompeten,” ujar Priyanka Madan.
Menurut pelbagai kajian, pandemik telah mempercepatkan penggunaan e-dompet di seluruh Malaysia.
Sebanyak 67 peratus daripada rakyat Malaysia mempunyai akses digital melalui langganan telefon mudah alih dengan 83 peratus daripada mereka menggunakan pembayaran digital melalui e-dompet mudah alih.
Sejak pandemik ini, 55 peratus daripada rakyat Malaysia mendakwa mereka kini boleh bertahan selama lebih daripada seminggu tanpa sebarang wang tunai.
Ini boleh dikaitkan dengan pertumbuhan pilihan pembayaran tanpa tunai seperti pembayaran QR dan edompet yang digunakan rakyat  Malaysia untuk pembayaran bil, barangan runcit, membeli-belah di kedai runcit dan serbaneka, dan pembelian makanan.
Ini disahkan lagi oleh laporan Bank Negara baru-baru ini yang menunjukkan bahawa transaksi e-dompet telah meningkat lebih daripada 70 peratus pada tahun 2021 berbanding tahun 2020.
Sebelum ePemula, GrabPay juga menyokong usaha lain yang diterajui kerajaan seperti ePenjana, SMO dan ReDi untuk mendigitalkan beribu-ribu perniagaan kecil dan membantu mereka menerima ekonomi digital sambil menggalakkan perbelanjaan pengguna.
Untuk maklumat lanjut tentang GrabPay dan ePemula, sila klik di SINI.


Lelaki maut terjatuh ketika sedang bergayut pada tali helikopter
Oleh KOSMO!

14 April 2022, 8:30 pm
NEW DELHI – Seorang lelaki di India yang terlibat dalam kemalangan kereta kabel dilaporkan maut akibat terjatuh ketika sedang bergayut pada tali helikopter semasa diselamatkan pasukan penyelamat, lapor akhbar The Sun semalam.
Mangsa yang tidak didedahkan identitinya itu diterbangkan menggunakan helikopter dari Bukit Trikut di daerah Deoghar. Satu rempuhan kereta kabel dilaporkan berlaku sebelum itu yang meragut tiga nyawa selain 50 pengunjung lain terkandas di udara.
Menerusi satu klip video, lelaki itu dilihat bergayut pada tali ketika pasukan penyelamat yang berada di atas helikopter cuba menariknya masuk.
Mangsa yang pada awalnya hampir berjaya diselamatkan dilaporkan hilang cengkaman pada tali yang dipegang, lalu terjatuh ke bawah.
Laporan tempatan mendakwa lelaki itu telah meninggal dunia namun ia masih belum disahkan oleh pihak berkuasa.
Dalam pada itu, tiga orang termasuk dua wanita dilaporkan maut akibat kecederaan yang dialami daripada kejadian pelanggaran kereta kabel itu.

Lapan mangsa kini sedang menjalani rawatan di Hospital Deoghar Sadar.
Operasi menyelamat telah dilakukan oleh tentera, Polis Sempadan Indo-Tibet dan Pasukan Tindak Balas Bencana Negara.
Pengurus kereta kabel dan pekerja-pekerja lain dilaporkan melarikan diri dari kawasan itu sejurus selepas kemalangan berlaku. – Agensi


Bella diberi makan cili, dipaksa makan nasi bercampur cuka
Oleh NUZULSHAM SHAMSUDDIN

14 April 2022, 8:03 pm
KUALA LUMPUR – Mahkamah Sesyen di sini hari ini diberitahu bahawa kanak-kanak Sindrom Down, Bella diberi makan 20 biji cili padi selama beberapa kali seminggu oleh pengasas Rumah Bonda, Siti Bainun Ahd Razali.
Saksi pendakwaan kelima yang juga bekas penghuni rumah kebajikan tersebut, Yasmin Nahar Mahmood,19, berkata Bella juga dimarah dan diugut diberi air panas jika tidak mendengar cakap, selain ditendang di perut.
Saksi itu berkata, beliau dan seorang lagi penghuni rumah terbabit dikenali sebagai Aida mengira jumlah cili padi berkenaan.
Ketika menjawab soalan balas peguam Siti Bainun, Farhan Maaruf saksi itu bersetuju bahawa cili padi itu diberi kepada Bella beberapa kali seminggu.
Namun peguam itu mempersoalkan adakah mangsa tidak mengalami sakit perut akibat memakan 80 cili jika diikutkan perkiraan mangsa diberi makan empat kali seminggu.
“Semalam kata Bella didera setiap hari selama empat bulan jadi kalau kita kira lebih kurang 1,280 biji cili dan disumbat kepada Bella (dalam tempoh empat bulan) takkan mulut Bella tak melelas atau melecet,” kata peguam itu.

Dalam prosiding sama, saksi itu turut memaklumkam kepada mahkamah Bella telah dipaksa makan seperiuk nasi bercampur cuka, cili, kunyit, kepingan cili, kicap manis, kicap masin dan garam.
Tidak cukup dengan itu, Bella juga pernah dipaksa makan lima ketul paha ayam yang sudah rosak.
Kejadian makan ayam goreng rosak itu juga berlaku pada bulan Ramadan namun tidak dinyatakan secara spesifik tarikh kejadian tersebut.
Saksi itu turut mengatakan Siti Bainun pernah menyepak dan menendang perut Bella kerana tidak mendengar cakapnya.
“Bila Bella tak dengar cakap dan tidak habiskan cili, Siti Bainun akan ugut hendak simbah air panas pada Bella. Siti Bainun akan arahkan saya dan Aida untuk pegang Bella dan paksanya melutut. Masa itu Siti Bainun sepak dan tendang perut Bella,” kata Yasmin.
Perbicaraan di hadapan Hakim Izralizam Sanusi bersambung esok.- KOSMO! ONLINE


Ismail Sabri calon PM PRU-15
Oleh NUR HUDA MUSA

14 April 2022, 10:38 pm
PETALING JAYA – Majlis Kerja Tertinggi (MKT) UMNO hari ini sebulat suara mencadangkan Naib Presidennya, Datuk Seri Ismail Sabri Yaakob sebagai calon Perdana Menteri bagi menghadapi Pilihan Raya Umum (PRU) ke-15 akan datang.
Setiausaha Agung UMNO, Datuk Seri Ahmad Maslan dalam satu kenyataan berkata, MKT UMNO turut membuat ketetapan bahawa kedudukan Memorandum Persefahaman (MOU) di antara Kerajaan Persekutuan dan Pakatan Harapan yang berakhir 31 Julai 2022 diputuskan tidak akan diteruskan lagi.
“Pembentangan Akta Anti Lompat Parti mesti diteruskan dan disokong untuk diluluskan tanpa berkompromi dengan gesaan mana-mana pihak yang cuba menggagalkan mahupun cubaan untuk merubah maksudnya kepada bentuk perundangan yang lain.
“UMNO berpendirian bahawa Akta Anti Lompat Parti mesti segera direalisasikan sebagai satu manifestasi untuk memastikan hak pengundi sentiasa terpelihara dan dihormati,” katanya di sini hari ini.
Katanya, bagi melaksanakan keputusan sebulat suara usul Perhimpunan Agung UMNO 2021 lalu, satu Perhimpunan Agung UMNO Khas akan diadakan pada 14 Mei 2022 nanti bagi melakukan pindaan Perlembagaan UMNO mengenai tempoh pemilihan parti.
Jelasnya, pada hari yang sama juga akan diadakan Sambutan Hari UMNO dan Jamuan Hari Raya Aidilfitri.

Terdahulu, mesyuarat MKT UMNO telah berlangsung di Ibu Pejabat UMNO, Menara Dato’ Onn dengan dipengerusikan oleh Presidennya, Datuk Seri Dr. Ahmad Zahid Hamidi. – KOSMO! ONLINE


600 tiket perjalanan ke angkasa berharga setengah juta terjual
Oleh KOSMO!

14 April 2022, 9:30 pm
WASHINGTON – Sebanyak 600 tiket perjalanan ke angkasa lepas menggunakan sebuah kapsul serba mewah dilaporkan telah terjual sehingga kini, lapor akhbar Metro UK semalam.
Perkara itu diumumkan sebuah syarikat dari Amerika Syarikat (AS), Space Perspective, yang menawarkan pakej pelancongan ke angkasa dengan menaiki kapsul Neptune.
Space Perspective memaklumkan telah menjual sehingga 600 tiket untuk perjalanan ke pinggir angkasa yang akan bermula pada 2024.
Tiket itu berharga AS$125,000 (RM528,687) setiap satu dan pakej tersebut bakal menawarkan perjalanan angkasa sehingga sejauh 32.2 kilometer (km) dari Bumi.
Jarak tersebut bagaimanapun agak dekat berbanding yang ditawarkan oleh syarikat Virgin Galactic dan Blue Origin dengan masing-masing sejauh sehingga 80.5 dan 99.8 km.
Dalam pada itu, Space Perspective dilihat menawarkan pakej yang lebih mewah untuk perjalanan ke angkasa setelah memuat naik ilustrasi kabin Neptune minggu ini.

Kapsul tersebut mempunyai tingkap setinggi 1.52 meter dan tempat duduk yang selesa dan empuk, dikelilingi oleh warna ungu oleh pencahayaan yang terang.
Setiap kapsul mempunyai sambungan WiFi, justeru pelancong akan dapat terus memuat naik gambar-gambar mereka di laman Instagram. Ia juga mempunyai ‘ruang rehat angkasa’ yang membolehkan pelancong memesan minuman dimahukan. – Agensi


Tak nak ibu risau, Kak KM ‘block’ Normah dalam IG
Oleh HANISAH SELAMAT

14 April 2022, 8:15 pm
PETALING JAYA – Usahawan kosmetik kontroversi, Liana Rosli atau Kak KM terpaksa menyekat ibunya, Normah Damanhuri dalam Instagram bagi mengelakkan wanita kesayangannya itu murung.
Katanya, dia pernah beberapa kali mengambil pendekatan sedemikian supaya ibunya tidak tahu mengenai status atau video promosi baharu yang menerima kecaman netizen.
“Saya jenis tak baca komen tapi saya tahu orang terdekat macam mak dengan adik-beradik terkena tempias kalau perkongsian didakwa sensasi.
“Biasanya mak pantau dan jadi orang pertama hubungi saya kalau timbul isu. Dia suka baca komen walaupun saya kerap ingatkan supaya jangan peduli. Dia tak menangis, cuma muka jadi sayu dan tampak murung.
“Mak akan telefon dan cakap apa ni sayang (panggilan Kak KM)? Berhentilah buat video macam itu. Tengok, mak yang kena kecam. Jadi bagi elak dia risau, saya terus ‘blocked’ daripada tengok status saya.
“Mak dah jalankan tanggungjawab menegur, bukan tak pandai jaga anak seperti kecaman orang. Saya yang degil sebab sebagai peniaga produk kewanitaan saya tahu kerja saya. Tak nampak mana lucahnya. Pakai kebaya pun dikata lucah,” katanya kepada Kosmo! Online.

Usahawan produk kecantikan dalaman wanita itu ditemui pada majlis tayangan filem 3 Janda Melawan Dunia yang membariskan ibunya sebagai teraju utama bergandingan dengan Raja Azura, Rosnah Mat Aris dan Norman Hakim.
Kak KM yang juga ibu kepada empat anak turut mengakui strategi ‘panas’ untuk mempromosi produknya memberi tempias terhadap ibu tercinta yang dikenali ramai sebagai anak seni.
Ulas Kak KM lagi, mereka menjadikan insan terdekat dengannya sebagai sasaran berikutan geram selepas dia sendiri tidak menghiraukan setiap komen negatif yang ditinggalkan.
“Saya orang berniaga, saya buat apa yang patut sebagai strategi pemasaran. Saya dengan cara saya. Apa yang saya kongsikan ikut kesesuaian dengan produk untuk wanita, tapi orang pula fikir lucah.
“Lebih baik saya tak layan kecaman kerana saya tak mahu cari musuh. Lagipun bagi saya video yang viral bukan mendatangkan dosa, tapi disebabkan produk itu sendiri khusus buat dalaman wanita.
“Kecam macam mana pun, saya masih berbuat baik dengan mereka, tak perlu balas semua komen negatif tu. Jumpa orang yang kenal saya di luar disebabkan isu viral ini pun saya layan baik.
“Malah ada seorang pengikut laman sosial yang saya jumpa di luar mendakwa dulu dia benci tapi lama- lama berubah kepada sukakan saya,” tambah wanita berusia 40 tahun itu.
Terdahulu, video pemasaran produk usahawan itu sering mencetuskan kontroversi apabila didakwa memuatkan kandungan video melampau.
Dalam perkongsian terbaharu, dia memaparkan gelagat anak-anaknya menggulung dan menghisap rokok daun yang dikatakan tanpa tembakau di sebuah acara keluarga.
Sebelum itu Kak KM juga pernah berkongsi video menyusukan anak bongsunya yang masih berusia tiga bulan tanpa bertutup di sebuah tempat makan awam hingga mencetuskan polemik.
Sementara itu, ditanya berkenaan sokongan beberapa individu yang meminta pihak berkuasa memanggilnya untuk siasatan seperti kes pelakon Zul Ariffin, Kak KM sedia bagi kerjasama.
Katanya, tiada apa yang perlu dibimbangkan kerana yakin tidak membuat sebarang kesalahan membabitkan perundangan negara.
“Mungkin orang itu masih tak faham atau memang kurang senang dengan saya. Apa pun saya tak buat salah, jadi saya sedia sajalah. Kalau sesiapa nak datang saya hadap saja,” katanya lagi. – KOSMO! ONLINE


Remaja tinggal bersama ibu, bapa tunggal lebih cenderung lakukan jenayah
Oleh KOSMO!

14 April 2022, 10:30 pm
STOCKHOLM, SWEDEN – Satu kajian baharu mendapati bahawa remaja yang menetap bersama salah seorang ibu atau bapa cenderung menunjukkan tingkah laku delinkuen atau kecenderungan melakukan jenayah walaupun ibu bapa tiri tinggal serumah, lapor portal berita MailOnline semalam.
Ahli akademik di Sweden membuat tinjauan terhadap remaja berusia 14 hingga 15 tahun dalam pelbagai aturan hidup termasuk yang tinggal bersama kedua ibu bapa, ibu bapa tunggal dan ibu bapa tiri.
Sebilangan remaja tersebut dilaporkan telah melakukan pelbagai kesalahan bermula daripada menconteng tempat awam sehingga merompak serta membawa pisau sebagai senjata.
Remaja yang tinggal bersama ibu bapa tunggal atau ibu bapa tiri dilihat melakukan lebih banyak kesalahan berbanding mereka yang tinggal bersama kedua-dua ibu bapa.
Penulisan kajian tersebut bagaimanapun menekankan bahawa jika seseorang remaja tinggal hanya bersama salah seorang ibu bapa kandung, mereka tidak semestinya mempunyai tingkah laku delinkuen.
Penyelidikan lanjutan mungkin diperlukan kerana pasukan penyelidik tersebut hanya melakukan kajian terhadap remaja dalam lingkungan usia yang agak sempit.

Kajian itu diterbitkan minggu ini dalam jurnal akses terbuka PLOS One. – Agensi


Polis Shanghai serbu rumah, bawa pesakit Covid-19 seperti penjenayah
Oleh KOSMO!

14 April 2022, 7:30 pm
BEIJING – Satu klip video tular di media sosial China kerana memaparkan senario anggota polis berpakaian sut perlindungan diri memecah masuk ke dalam sebuah unit apartmen lalu menahan seorang lelaki untuk dibawa ke kem kuarantin, lapor akhbar The Sun semalam.
Video itu dirakam di salah satu kawasan perumahan di Shanghai, di mana 25 juta penduduk bandar ketiga terbesar di dunia itu dikenakan perintah berkurung sejak 5 April lalu untuk menyekat penularan Covid-19.
Menerusi video berkenaan, lelaki tersebut dilihat keluar ke balkon untuk melarikan diri ketika rumahnya diserbu pasukan polis.
Lelaki itu kemudiannya ‘ditembak’ menggunakan pistol perenjat sebelum menjadi lemah lalu dijatuhkan ke lantai balkoni oleh polis.
Dia kemudiannya dilaporkan dibawa ke kem kuarantin.
Dalam pada itu, laporan lain turut tersebar mengenai penduduk dikuarantin yang didakwa tidak mendapat bekalan makanan berhari-hari manakala haiwan peliharaan turut dipukul sehingga mati selepas pemiliknya positif Covid-19. – AGENSI


Murid perempuan darjah empat cedera dipukul guru lelaki
Oleh NORHAFIZAN ZULKIFLI

14 April 2022, 8:39 pm
BENTONG – Seorang murid perempuan darjah empat mengalami kecederaan selepas dipukul seorang guru lelaki di sebuah sekolah di sini Isnin lalu.
Dalam kejadian berkenaan murid berusia 10 tahun itu mengalami kecederaan di bahagian belakang badan.
Ketua Polis Daerah Bentong, Superintendan Zaiham Mohd. Kahar berkata, susulan laporan yang dibuat bapa mangsa pada Isnin lalu pihak polis telah membuka kertas siasatan.
“Hasil siasatan awal pihak polis mangsa dipukul seorang guru menggunakan tangan di bahagian belakang badan.
“Mangsa di bawa ke Hospital Bentong dan doktor mengesahkan mangsa mengalami ‘soft tissue injury’ akibat dipukul di bahagian belakang badan,”katanya di sini hari ini.
Menurutnya kes disiasat mengikut Seksyen 323 Kanun Keseksaan iaitu mendatangkan kecederaan yang boleh dikenakan hukuman penjara setahun atau denda maksimum RM2,000 atau kedua-duanya sekali jika sabit kesalahan. -KOSMO! ONLINE.


Wanita rugi RM55,250 angkara sindiket tawaran kerja
Oleh NOR AZIAH MAT NOH

14 April 2022, 8:24 pm
KUALA LUMPUR – Seorang wanita yang merupakan jurujual sebuah syarikat swasta kerugian RM55,250 akibat diperdaya sindiket tawaran kerja dalam talian kelmarin.
Ketua Jabatan Siasatan Jenayah Komersial Kuala Lumpur, Asisten Komisioner Mohd. Mahidisham Ishak berkata, pihaknya menerima laporan berhubung kejadian pengeluaran duit daripada akaun mangsa tanpa kebenaran.
“Mangsa merupakan wanita tempatan berusia 32 tahun telah menerima pesanan melalui aplikasi WhatsApp dari nombor yang tidak dikenali menawarkan pekerjaan secara dalam talian.
“Percaya dengan tawaran kerja tersebut, mangsa telah mendaftar melalui pautan yang diberikan dan mengisi maklumat peribadi serta perbankan miliknya bertujuan membayar pendaftaran,” ujarnya dalam satu kenyataan hari ini.
Mengulas lanjut, wanita terbabit telah menerima notifikasi pesanan ringkas daripada bank memaklumkan terdapat pengurangan wang sebanyak RM55,250 di dalam akaun bank miliknya sebelum membuat laporan polis.
Jelasnya, sindiket kini menjalankan modus operandi menggunakan platform cari kerja untuk mendapatkan butiran perbankan mangsa dan membuat pindahan wang melalui akaun tanpa kebenaran mereka.

Katanya, kes disiasat di bawah Seksyen 4(1) Akta Jenayah Komputer 1997 kerana kesalahan melakukan capaian tanpa kuasa dengan niat melakukan atau memudahkan kesalahan lanjut. – KOSMO! ONLINE


Fahmi Reza ditahan berhubung karikatur monyet seragam istana
14 April 2022, 8:09 pm
PETALING JAYA – Polis Diraja Malaysia (PDRM) mengesahkan pereka grafik dan aktivis, Fahmi Reza sudah ditahan hari ini berhubung hantaran karikatur monyet berpakaian seragam istana berwarna kuning yang dimuat naik di laman Facebooknya semalam.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, Fahmi ditahan di Dang Wangi dan permohonan perintah reman akan dilakukan di mahkamah esok.
“Hantaran tersebut telah mendapat 12,000 maklum balas, 3,400 komen dan dikongsi 966 kali sejak dimuat naik dan telah mengundang kemarahan orang ramai yang menyifatkan tindakan tersebut sebagai keterlaluan,” ujarnya dalam kenyataan hari ini.
Menurutnya, siasatan dijalankan oleh unit Siasatan Jenayah Terkelas, Bahagian Pendakwaan Undang-undang (D5) dibawah Seksyen 4 (1) Akta Hasutan 1948 kerana kecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.
Jelas beliau, orang ramai dinasihatkan agar tidak membuat sebarang spekulasi yang boleh menjejaskan siasatan.
PDRM turut menasihatkan orang ramai agat cakna dan prihatin terhadap isu-isu yang menyentuh Institusi Diraja serta sensitiviti agama dan kaum

Ujar Abd Jalil lagi, orang ramai digesa menjadi pengguna media sosial yang bijak, berhemah dan tidak menggunakan platform terbabit sehingga boleh mendatangkan kegentaran awam serta menggugat keharmonian negara.
“Tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam,” katanya. – KOSMO! ONLINE


MAFI siasat status halal rumah sembelihan di Australia
Oleh HARRITH HISHAM

14 April 2022, 5:18 pm
PUCHONG – Kementerian Pertanian dan Industri Makanan (MAFI) akan menjalankan siasatan berhubung dakwaan status halal sebuah rumah penyembelihan haiwan di Australia yang dilaporkan sebuah akhbar hari ini.
Menterinya, Datuk Seri Dr. Ronald Kiandee berkata, kementerian tidak akan berkompromi dan bertolak ansur terhadap isu keselamatan makanan, kebersihan dan status halal.
“Pihak kementerian akan menyiasat berita itu. Sudah tentu saya akan maklumkan kepada Jabatan Perkhidmatan Veterinar (JPV) untuk melihat perkara ini.
“Kita mengambil berat isu melibatkan kesihatan dan keselamatan makanan serta isu halal terutama produk import,” katanya ketika ditemui pemberita di sini, hari ini.
Mengulas lanjut, Ronald berkata, semua loji ternakan dan pemprosesan hasil ternakan yang dibawa masuk ke Malaysia perlu melalui proses audit yang ketat melibatkan beberapa agensi antaranya JPV, Jabatan Kemajuan Islam dan Kementerian Kesihatan.
“Kita hanya membenarkan produk-produk makanan ternakan dari luar masuk melalui loji-loji yang telah diberi pengiktirafan oleh Malaysia,” ujarnya. – KOSMO! ONLINE


Ezad Lazim kesal enam tahun jadi hamba najis dadah
Oleh MOHD. HAIKAL ISA

14 April 2022, 5:56 pm
PETALING JAYA – Tiada manusia di muka dunia ini yang terlepas daripada melakukan khilaf dan begitulah juga yang berlaku kepada vokalis kumpulan Exists, Ezad Lazim.
Dedah pemilik nama lengkap, Mohd. Rohaizad Mohd. Lazim itu, pernah terjerumus dalam najis dadah selama enam tahun, perkara tersebut merupakan penyesalan terbesar dalam hidupnya.
“Saya tak pernah menyesal jadi artis dan pilihan itulah yang telah memanusiakan saya. Saya pernah berada dalam fasa hidup salah percaturan dan disebabkan silap sendiri, saya pernah selama enam tahun menjadi hamba najis dadah.
“Itulah satu penyesalan terbesar yang saya harap tak pernah terjadi dalam kehidupan saya sebagai seorang manusia,” katanya.
Ujar pelantun lagu lagu Demi Cinta itu lagi, disebabkan terlibat dengan najis dadah ketika itu, dirinya hampir berputus asa untuk mendepani kehidupan.
“Saya mengalami zaman kejatuhan dan kegelapan ketika itu hingga saya pernah putus asa dalam hidup. Dadah hampir membuatkan kehidupan dan kerjaya saya musnah.

“Sungguhpun begitu, berkat sokongan orang tersayang dan para peminat yang sentiasa memberikan semangat memberikan saya inspirasi dan motivasi untuk menjadi manusia yang lebih baik dari semasa ke sesama,” katanya.
Dalam pada itu, Ezad 43, merakamkan ucapan terima kasih buat individu yang sangat berjasa dalam hidupnya iaitu isteri tersayang, Nor Azeana Ramli.
“Saya beruntung kerana isteri tercinta, Nor Azeana Ramli yang dinikahi sejak 2013 menjadi nadi dan tulang belakang. Isteri jugalah yang menjadi pengurus saya.
“Alhamdulillah saya masih berdiri di sini memberi dan berkongsi karya seni buat mereka yang setia menyokong.
“Secara peribadi, apa yang dapat sekarang ini sudah cukup terbaik untuk saya dan keluarga. Diberi kesihatan yang baik dan masih lagi dapat berkarya sudah cukup memadai buat saya,” jelasnya lagi.
Terdahulu pada 2014, Mahkamah Majistret Selayang mengenakan denda kepada Ezad sebanyak RM3,500 dan berada di bawah pengawasan Agensi Anti Dadah Kebangsaan (AADK) selama dua tahun selepas penyanyi itu mengaku bersalah atas tuduhan memiliki dadah jenis syabu seberat 0.30 gram. – KOSMO! ONLINE


Peguam pemandu wanita nahas basikal lajak sahkan fail rayuan
Oleh KHAIRUL MOHD. ALI

14 April 2022, 6:01 pm
JOHOR BAHRU – Peguam kepada pemandu wanita, Sam Ke Ting yang dijatuhkan hukuman penjara enam tahun oleh Mahkamah Tinggi di sini semalam mengesahkan pihaknya telah memfailkan permohonan kepada Mahkamah Rayuan untuk merayu keputusan berkenaan.
Peguamnya, Muhammad Faizal Mokhtar berkata, notis usul kebenaran merayu berserta permohonan penangguhan pelaksanaan hukuman telah difailkan melalui sistem e-filing mahkamah.
Katanya, pihaknya turut memfailkan permohonan bagi mempercepatkan pendengaran rayuan bagi kes anak guamnya.
“Notis kebenaran merayu beserta sijil perakuan segera, kedua-duanya telah difailkan hari ini.
“Terima kasih juga saya ucapkan kepada semua pihak yang memberikan sokongan kepada Sam Ke Ting,” katanya ketika dihubungi Kosmo! di sini hari ini.
Semalam, Hakim Mahkamah Tinggi Johor Bahru, Datuk Abu Bakar Katar menjatuhkan hukuman penjara enam tahun beserta denda RM6,000 kepada Ke Ting, yang mana jika gagal bayar akan dikenakan tambahan enam bulan penjara.

Selain itu, wanita berkenaan juga hilang kelayakan lesen memandu selama tiga tahun sebaik sahaja selesai menjalani tempoh hukuman.-KOSMO! ONLINE


UiTM, TikTok kerjasama perkasa agenda pendidikan
Oleh ISKANDAR SHAH MOHAMED

14 April 2022, 6:20 pm
SHAH ALAM – Universiti Teknologi Mara (UiTM) dan TikTok Pte. Ltd. (TikTok) memeterai memorandum persefahaman (MOU) bagi menjadikan pengajaran dan pembelajaran lebih menarik menerusi platform media sosial.
MOU itu dimeterai antara Naib Canselor UiTM, Prof. Datuk Dr. Roziah Mohd. Janor dan Pengurus Operasi Strategi TikTok Malaysia, Darren Quek Yi Fong di Canseleri universiti itu, petang tadi.
Menurut Roziah, langkah itu bertepatan dengan aspirasi UiTM bagi meningkatkan kerjasama dengan rakan industri gergasi dalam mempelopori arena pendidikan moden menerusi media sosial.
“Berdasarkan reputasi TikTok yang mempunyai lebih 1 bilion pengguna, kerjasama ini akan membuka banyak ruang memperhebatkan pengajaran dan pembelajaran terutama jarak jauh dan terbuka.
“Ia selaras konsep Education 5.0 @ UiTM dalam menyediakan pendidikan lebih fleksibel dengan peralihan dan trend teknolog terkini,” katanya ketika berucap pada majlis itu.
Jelas Roziah, beberapa projek UiTM–TikTok akan diperkenalkan dalam skop pendidikan jarak jauh dan terbuka selain pendidikan formal sesi kuliah. – KOSMO! ONLINE.


SASuD tangani masalah banjir di Shah Alam
Oleh MOHAMAD NAUFAL MOHAMAD IDRIS

14 April 2022, 5:22 pm
SHAH ALAM – Majlis Bandaraya Shah Alam (MBSA) melancarkan Pelan Tindakan Banjir Shah Alam (SASuD) bagi menangani masalah banjir d Shah Alam.
Datuk Bandar Shah Alam, Datuk Zamani Ahmad berkata, pelan tersebut akan dilaksanakan bermula tahun ini secara berfasa selama tiga tahun dengan pemfokusan kepada menaik taraf sistem perparitan di beberapa kawasan perumahan.
“Kami mendapati kebanyakan sistem perparitan di daerah ini telah berusia 50 tahun dan tidak mampu menampung kuantiti air yang banyak sekiranya berlaku hujan lebat dalam jangka masa panjang.
“Jadi, MBSA akan menaik taraf sistem perparitan secara tiga fasa, dengan Taman Sri Muda dan Seksyen 13 merupakan dua kawasan yang akan dilaksanakan kerja naik taraf ini,” katanya pada sidang akhbar selepas melancarkan sesi Town Hall SASuD di Hotel Mardhiyyah, di sini, hari ini.
Beliau menambah, bagi melengkapi kerja-kerja perparitan itu, SASuD turut akan merangkumi menaik taraf kolam takungan, penyediaan struktur tebatan banjir, membina sistem ramalan dan pemantauan banjir. – KOSMO! ONLINE.


Bapa Sajat sakit tenat
Oleh NUR HUDA MUSA

14 April 2022, 6:30 pm
PETALING JAYA – Bapa usahawan kontroversi, Muhammad Sajjad Kamaruzzaman, 37, atau lebih dikenali sebagai Nur Sajat kini berada dalam keadaan tenat.
Perkara itu dimaklumkan sendiri oleh adik Nur Sajat, Mustika menerusi perkongsian di Instagram Storynya hari ini.
“Minta semua doakan ayah saya, ayah dah makin tenat,” katanya ringkas.
Sementara itu, Nur Sajat dalam satu hantaran di Instagramnya mengesahkan bahawa kesihatan bapanya tidak begitu baik sejak minggu lepas lagi.
“Minggu lepas lagi ayah tak sihat, Sajat kat sini ‘video call’ dan dapat kirimkan duit belanja untuk keluarga.
“Apa-apa pun, Kak Long dan Mak selalu ‘update’ pasal hal ayah saya. Doakan baik-baik untuk keluarga saya. Harap semunya okey,” tambahnya.

Terdahulu, Nur Sajat kini menetap di Australia sejak tahun lalu setelah mengambil keputusan untuk melarikan diri dari Malaysia setelah menjadi buruan pihak berkuasa. – KOSMO! ONLINE


Suami makan sisa isteri dikecam ramai
Oleh FIRDAUS HANAFI

14 April 2022, 5:56 pm
PETALING JAYA – Tindakan seorang wanita yang meludah sisa makanan ke dalam pinggan suaminya mendapat kecaman orang ramai.
Menerusi video 11 saat yang dimuat naik di TikTok, wanita itu dilihat mengunyah terlebih dahulu makanan sebelum mengeluarkan dari mulut ke dalam pinggan suaminya.
Lebih mengejutkan pengguna media sosial apabila sisa makanan tersebut dimakan lelaki berkenaan seolah-olah tiada rasa jijik.
Tinjauan Kosmo! mendapati, perkongsian wanita itu mengundang reaksi pengguna media sosial yang menyifatkan tindakannya tidak baik selain memperlekehkan suaminya.
“Isteri seperti tak punya lagi hormat pada suami,” kata Zainal Nordin di Twitter.
“Demi content (kandungan), sanggup memalukan diri sendiri,” ulas @namme17.

“Perempuan ni ada macam-macam jenis,” komen @nnabil_. – KOSMO! ONLINE.


82 skrin digital pelbagai bahasa dipasang di Masjidil Haram
Oleh KOSMO!

14 April 2022, 5:30 pm
MEKAH – Sebanyak 82 skrin digital pelbagai bahasa telah dipasang dalam Masjidil Haram dan kawasan sekitarnya untuk memaparkan kandungan arahan serta petunjuk bagi memudahkan para jemaah, lapor akhbar Saudi Gazette semalam.
Skrin digital tersebut ditambah dengan simbol-simbol yang diluluskan secara global untuk memudahkan penyampaian maklumat dalam bentuk visual kepada jemaah.
Ia akan sentiasa mengemas kini kandungan mengikut pelan operasi yang diluluskan di bawah pemerhatian yang berterusan dalam menangani sebarang masalah teknikal.
Paparan pada skrin digital itu dilaporkan bakal beroperasi sepanjang masa.
Ia turut memaparkan kandungan yang menunjukkan tapak-tapak terpenting dalam Masjidil Haram seperti laluan Mataf (tawaf mengelilingi Kaabah) dan Masaa (perjalanan antara Bukit Safa dan Marwah).
Kandungan baharu itu ditambah kepada yang telah dipaparkan sebelum ini iaitu termasuk Hadis dan doa yang boleh dibaca pada awal dan akhir tawaf. Ia turut mendidik pengunjung mengenai aspek kesihatan, keselamatan dan kepelbagaian ilmu. – Agensi


Sepasang kekasih beraksi tidak senonoh selepas buka puasa
Oleh KOSMO!

14 April 2022, 6:30 pm
JAKARTA – Sepasang kekasih dirakam melakukan perbuatan tidak senonoh selepas berbuka puasa di Dataran Lembang, daerah Bandung Barat, lapor laman berita Detik hari ini.
Video berdurasi 16 saat itu tular selepas dimuat naik di laman Facebook oleh akaun bernama @Resty Edoy. Resti yang merakamkan aksi itu turut berada di lokasi kejadian.
Menerusi video tersebut, sepasang kekasih dilihat sedang duduk di tangga Dataran Lembang. Seorang lelaki berjaket kelabu dilihat cuba mencium kekasihnya.
“Memang saya yang rakam video itu kerana tidak selesa melihat perkara itu dilakukan di tempat awam. Kejadian berlaku pada pukul 6.30 petang (waktu tempatan) sejurus selepas berbuka puasa,’’ kata Resty ketika dihubungi Detik.
Resty berkata, dia menyaksikan sendiri perbuatan sepasang kekasih itu. Mereka bukan sahaja berkucupan, malah pemuda itu juga cuba memeluk teman wanitanya yang kelihatan jauh lebih muda.
“Mereka memang terlampau mesra. Sebelum itu, saya terserempak dengan mereka ketika mahu membeli makanan ringan.

“Memang lelaki itu terus memeluk teman wanitanya, padahal ramai kanak-kanak di sana. Takut menjadi contoh yang tidak baik,’’ kata Resty.
Resty berkata, dia berniat untuk menegur perbuatan tidak senonoh yang dilakukan pasangan itu namun gagal.
Akhirnya, dia memilih untuk merakam aksi itu dengan harapan ada larangan sosial dan pencegahan supaya tidak ada orang lain yang mengikutinya. – Agensi


Buka lebih banyak kilang sarung tangan di Pantai Timur
Oleh NOR SHAFAWATI YUP

14 April 2022, 5:29 pm
SEREMBAN – Syarikat pengeluar sarung tangan getah disaran untuk membuka kilang di kawasan Koridor Lateks Pantai Timur (KLPT) bagi meningkatkan pengeluaran produk tersebut yang semakin mendapat permintaan.
Ketua Pengarah Lembaga Getah Malaysia, Datuk Dr. Zairossani Mohd. Nor berkata, ketika ini kawasan pengeluaran getah di tiga buah negeri Pantai Timur itu sahaja membabitkan kawasan seluas 400,000 hektar daripada keseluruhan 1.04 juta hektar di seluruh negara.
“Kilang-kilang memproses lateks akan ditubuhkan di koridor ini, oleh itu kami mahu menggalakkan lebih banyak kilang-kilang pengeluar sarung tangan getah untuk beroperasi di Pantai Timur.
“Di sana nanti mereka akan beroperasi secara bersepadu, hasil lateks yang diperoleh boleh terus digunakan (kilang) untuk hasilkan produk (sarung tangan getah) di sana. Ketika ini kebanyakan kilang penghasilan sarung tangan getah beroperasi di Pantai Barat,” katanya dalam sidang akhbar di sini hari ini.
Beliau berkata demikian selepas Majlis Lawatan Rasmi Menteri Perusahaan Perladangan dan Komoditi, Datuk Zuraida Kamaruddin ke kilang Meditech Gloves Sdn. Bhd di Nilai di sini.
Sementara itu, Zuraida berkata, pengeluaran lateks tempatan ketika ini masih belum mencukupi bagi memenuhi permintaan pihak industri sarung tangan getah di negara ini. – KOSMO! ONLINE.


Bekas CEO kolej didakwa terima suapan keluarkan sijil, transkrip
Oleh NORHAFIZAN ZULKIFLI

14 April 2022, 4:43 pm
KUANTAN – Bekas ketua pegawai eksekutif (CEO) sebuah kolej di Jengka, Maran didakwa di Mahkamah Sesyen Kuantan di sini atas dua pertuduhan menerima suapan bagi tujuan pengeluaran sijil dan transkrip lapan tahun lalu.
Tertuduh, Amran Mustaffa, 58, didakwa menerima suapan RM5,000 daripada Muhammad Izhar Ismail melalui pengurus sebuah syarikat sebagai upah untuk mengeluarkan sijil dan transkrip program asasi sains di kolej terbabit tanpa mengikut prosedur yang betul.
Tertuduh bagaimanapun mengaku tidak bersalah bagi pertuduhan itu di hadapan Hakim Datuk Ahmad Zamzani Mohd Zain.
Kesalahan dilakukan di Bank CIMB Berhad cawangan Jerantut pada 21  dan 24 Oktober 2015.
Pendakwaan dijalankan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara sehingga 20 tahun dan denda tidak kurang daripada lima kali ganda nilai suapan atau RM10,000, mengikut mana yang lebih tinggi.
Timbalan Pendakwa Raya SPRM, Kamariah Seman menawarkan ikat jamin RM10,000 bagi kedua-dua pertuduhan dengan seorang penjamin.-KOSMO! ONLINE


Paxlovid sebagai ubat antiviral rawatan Covid-19
Oleh MOHD RASDAN AHMAD

14 April 2022, 4:58 pm
PETALING JAYA – Pihak Berkuasa Kawalan Dadah (PBKD) pada 3 Mac 2022 telah meluluskan pendaftaran secara bersyarat Paxlovid sebagai ubat antiviral bagi rawatan Covid-19.
Menteri Kesihatan, Khairy Jamaluddin Abu Bakar berkata, ubat Paxlovid mengandungi dua bahan aktif iaitu PF07321332/Nirmatrelvir dan Ritonavir dalam sediaan dua tablet yang berbeza.
“Ubat ini bertindak untuk mengurangkan kemampuan replikasi SARSCoV-2 seterusnya membolehkan sistem pertahanan badan untuk melawan jangkitan serta penggunaan Paxlovid merupakan satu lagi inisiatif kerajaan bagi melawan Covid-19 secara percuma.
“Penggunaan ubat Paxlovid hanya ditawarkan di fasiliti kesihatan kerajaan iaitu Pusat Penilaian Covid-19 (CAC) dan hospital Kerajaan, pendekatan rawatan ini adalah berdasarkan kajian keberkesanan dan bukti saintifik terkini yang dijalankan di peringkat antarabangsa,” katanya dalam sidang akhbar khas hari ini.
Tambahnya, penghantaran fasa pertama ubat tersebut yang dapat menampung rawatan bagi 48,000 pesakit telah tiba di Malaysia pada 9 April 2022 dan kini dalam proses agihan ke fasilti kesihatan Kerajaan.
“Setakat ini, penghantaran telah dilakukan ke 14 lokasi di seluruh negara. Penghantaran ke dua lagi lokasi iaitu Sabah dan Sarawak akan dilakukan esok melibatkan 481 CAC Klinik Kesihatan dan 15 buah hospital kerajaan.

“Penggunaan ubat ini bukan bertujuan menggantikan vaksinasi serta pematuhan terhadap prosedur-prosedur operasi
standard (SOP) yang ditetapkan dalam mengawal penularan jangkitan Covid-19, vaksinasi tetap kekal sebagai senjata terbaik bagi memerangi Covid-19,” jelasnya. -KOSMO! ONLINE


Bapa durjana liwat anak usia empat tahun
Oleh NUR NAZLINA NADZARI

14 April 2022, 5:01 pm
ARAU – Seorang bapa tergamak menjadikan anak perempuannya yang berusia empat tahun sebagai tempat pemuas nafsu dengan melakukan seks luar tabii terhadap mangsa di sebuah rumah di sini semalam.
Perbuatan terkutuk suspek berusia 51 tahun itu terbongkar apabila kanak-kanak terbabit mengadu sakit di bahagian dubur kepada neneknya yang tinggal di rumah bersebelahan.
Ketua Polis Daerah Arau, Superintendan Ahmad Mohsin Md. Rodi berkata, pihaknya menerima laporan daripada nenek mangsa sebelum menahan suspek malam semalam.
Katanya, terdahulu, wanita terbabit menyedari perubahan pada cucunya yang kelihatan muram dan memanggilnya ke rumahnya.
“Mangsa kemudian memaklumkan dia berasa sakit di bahagian dubur. Neneknya kemudian meminta mangsa menceritakan kejadian yang berlaku.
“Anak bongsu daripada tiga beradik itu seterusnya memberitahu tentang perbuatan bapanya,” katanya di sini hari ini.

Mangsa dihantar ke Hospital Tuanku Fauziah di sini untuk pemeriksaan.
Suspek direman selama enam hari sehingga Isnin ini bagi membantu siasatan mengikut di bawah Seksyen 377C Kanun Keseksaan.- KOSMO! ONLINE


Rugi RM1 juta premis jual buah terbakar
Oleh OTHMAN YAHAYA

14 April 2022, 5:05 pm
SUNGAI PETANI – Seorang peniaga buah mendakwa mengalami kerugian mencecah RM1 juta selepas premis menjual buah-buahan di Jalan Teluk Wang Besar, Sungai Pasir di sini musnah dalam kebakaran tengah malam tadi.
Kejadian kira-kira pukul 12.04 tengah malam itu turut mengakibatkan lima lori satu tan milik peniaga terbabit, Mohd. Latif Osman, 49, terbakar.
Sebuah spa milik anak Mohd. Latif yang terletak bersebelahan turut terbakar hampir 60 peratus.
Menurutnya, dia dimaklumkan tentang kejadian oleh seorang pekerjanya sejurus selepas kejadian.
“Semua bekalan pelbagai jenis buah yang baru dibawa masuk petang Selasa lalu musnah bersama tiga peti sejuk bersaiz besar.
“Kesemua peralatan dan dokumen penting perniagaan yang diusahakan lebih 30 tahun lalu musnah sekelip mata,” katanya di sini hari ini.

Katanya, lima lori yang diletakkan bersebelahan premis juga rosak dalam kejadian dan anggaran kerugian akibat kebakaran ini hampir mencecah RM1 juta,” jelasnya. – KOSMO! ONLINE


Amaran ribut petir di 10 negeri petang ini
Oleh NUR HUDA MUSA

14 April 2022, 4:52 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan 10 buah negeri pada petang ini.
MetMalaysia dalam satu kenyataan berkata, keadaan hujan lebat berserta angin kencang dijangka akan melanda beberapa daerah di negeri Kedah, Pulau Pinang, Perak, Kelantan, Terengganu, Pahang, Negeri Sembilan, Johor, Sarawak dan Sabah sehingga pukul 7 petang nanti.
“Ribut petir, hujan lebat dan angin kencang dijangka melanda beberapa daerah di negeri Kedah iaitu Kota Setar, Kuala Muda, Sik, Baling, Kulim dan Bandar Baharu.
“Keadaan sama turut diramalkan berlaku di Pulau Pinang (Seberang Perai Utara, Seberang Perai Tengah dan Seberang Perai Selatan) dan Perak (Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar dan Batang Padang),” katanya di sini hari ini.
Tambah kenyataan itu, keadaan sama turut dijangka akan melanda daerah Jeli di Kelantan.
“Sementara di Terengganu pula, cuaca sama diramal berlaku di Setiu, Kuala Nerus, Hulu Terengganu, Kuala Terengganu dan Marang.

“Manakala di Pahang, kawasan terlibat ialah Tanah Tinggi Cameron, Lipis, Raub, Bentong, Kuantan, Bera, Pekan dan Rompin,” ujarnya.
MetMalaysia berkata, keadaan sama turut diramalkan berlaku di beberapa daerah di Negeri Sembilan seperti di Jelebu, Jempol dan Tampin.
“Manakala di Johor, daerah seperti Segamat, Mersing dan Kota Tinggi turut dikenakana amaran sama
“Sementara itu, di Sarawak pula, daerah seperti Mukah (Mukah), Kapit (Kapit) dan Bintulu (Tatau dan Sebauh) turut dijangka akan berlaku hujan lebat berserta ribut petir. Sementara di Sabah pula kawasan yang diramalkan berlaku keadaan sama adalah di Tawau (Kunak dan Lahad Datu),” katanya.
MetMalaysia berkata, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
Jelasnya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Ujian kendiri secara maya diperkenal
Oleh MOHD RASDAN AHMAD

14 April 2022, 4:55 pm
PETALING JAYA – Kementerian Kesihatan (KKM) ingin memaklumkan bahawa terdapat alternatif baharu ujian RTK Ag kendiri secara maya yang dilakukan individu dengan seliaan pengamal perubatan.
Menteri Kesihatan, Khairy Jamaluddin Abu Bakar berkata, perkhidmatan ini merupakan satu inisiatif tele perubatan yang ditawarkan secara digital tanpa memerlukan individu hadir secara fizikal ke fasiliti kesihatan.
“Perkhidmatan ini berdasarkan kepada dokumen yang dikeluarkan oleh Majlis Perubatan Malaysia (MMC) bagi membolehkan pengguna mendapatkan keputusan ujian RTK Ag kendiri yang disahkan oleh pengamal perubatan dengan lebih cepat.
“Ini akan menjimatkan masa, kos serta mengurangkan risiko jangkitan kepada orang lain,” jelasnya dalam sidang akhbar khas di Parlimen hari ini.
Tambahnya, prosedur tersebut hendaklah mematuhi beberapa perkara iaitu, seliaan hanya boleh dilakukan oleh pengamal perubatan swasta yang berdaftar dengan MMC.
Bukan itu sahaja, perkhidmatan maya dilaksanakan secara langsung dan bukannya panggilan video Whatsapp bagi mengelakkan berlaku penipuan dalam keputusan ujian sekiranya rakaman video dibenarkan dan pelaporan keputusan ujian RTK Ag Covid-19 hendaklah menggunakan platform e-Covid.

“Semasa sesi konsultasi, pengamal perubatan perlu memastikan beberapa perkara antaranya keperluan pengunaan teknologi dan alatan yang bersesuaian dan mematuhi keperluan privasi pengguna dan memastikan maklumat adalah sahih.
“KKM berharap dengan inisiatif baharu ini dapat memudahkan lagi masyarakat Malaysia dan pengembara melakukan pengujian Covid-19 serta keputusan yang telah ditentusahkan oleh pengamal perubatan,” jelasnya. -KOSMO! ONLINE


Kerajaan komited bangunkan industri perikanan laut dalam
Oleh HARRITH HISHAM

14 April 2022, 5:13 pm
PUCHONG – Kerajaan melalui Kementerian Pertanian dan Industri Makanan (MAFI) komited dalam memberi galakan kepada pengusaha nelayan bagi meneroka industri perikanan laut dalam.
Menterinya, Datuk Seri Dr. Ronald Kiandee berkata, usaha ini sekali gus dapat membangunkan industri perikanan ke tahap yang lebih tinggi.
“Setakat ini, kita sudah keluarkan lebih 20 lesen tuna dan kita mempunyai potensi yang lebih besar berasaskan kuota yang diberikan oleh Indian Ocean Tuna Commission (IOTC).
“Kita harap selepas ini, lebih ramai pengusaha perikanan laut dalam (tuna) ini tampil ke hadapan untuk bekerjasama bersama-sama agensi di bawah MAFI,” katanya.
Beliau berkata demikian ketika ditemui pemberita selepas Majlis Pelancaran Syiling Peringatan 50 tahun LKIM di Wisma LKIM di sini, hari ini.
Turut hadir, Ketua Setiausaha MAFI, Datuk Haslina Abdul Hamid, Pengerusi LKIM, Datuk Syed Abu Husin Hafiz Syed Abdul Fasal, Ketua Pengarah LKIM, Yusoff Othman dan Penolong Gabenor Bank Negara Malaysia, Abu Hassan Alshari Yahaya.

Pada majlis yang sama, Ronald berkata, pelancaran duit syiling 50 Tahun LKIM pada hari ini merupakan manifestasi atas pencapaian serta kejayaan lima dekad penubuhan lembaga tersebut. – KOSMO! ONLINE.


Ebit Lew, Baim Wong rancang misi kemanusiaan ke Afrika
Oleh MOHAMMAD SHAHEMY AZMI

14 April 2022, 5:04 pm
PETALING JAYA – Pendakwah selebriti terkenal, Ustaz Ebit Lew yang kini sedang menjalankan misi dakwah dan kemanusiaan di Indonesia berkesempatan bertemu dengan pelakon dan juga YouTuber terkenal, Baim Wong, hari ini.
Menerusi perkongsian yang dimuat naik dalam Facebook miliknya, Ebit melahirkan rasa gembira apabila dapat bertemu dengan Baim yang disifatkan seorang dermawan Indonesia.
“Syukur sangat bertemu dengan Baim Wong, seorang dermawan di Indonesia yang suka memberi dan bersedekah. Baik orangnya.
“Cita-cita dan sudah menjadi sifatnya mahu melihat orang lain gembira, bangunkan rumah makan (restoran) percuma. Beri rumah, kereta dan hadiah buat ramai orang,” ujarnya.
Kata Ebit lagi, dia begitu mengagumi dan terkesan dengan kemuliaan hati Baim yang dermawan, malah mengakui menjadikan selebriti itu sebagai individu terawal untuk dijadikan contoh dalam memberi sedekah kepada masyarakat.
Menerusi hantaran sama juga, Ebit memaklumkan bahawa pelakon yang turut mencipta nama di Malaysia menerusi drama berjudul Bukan Cinta Aku itu turut menyatakan minat untuk sama-sama menjalankan misi kemanusia bukan sahaja di Indonesia, bahkan ke seluruh dunia.

“Syukur katanya juga ingin bersama-sama misi di Indonesia dann seluruh dunia. Kami ada bercadang untuk sama-sama menjayakan misi ke Afrika.
“Tadi kami sama-sama menangis melihat anak-anak kelaparan dalam kesusahan. Sama rasa jiwa. Bila kita membantu orang di jalanan, kasihan melihat mereka tiada tempat tinggal.
Bagaimana kita balik tidur lena sedangkan ada orang dalam kesedihan dan kesusahan. Semoga Allah SWT memudahkan segala urusan Baim Wong,” tulis Ebit. – KOSMO! ONLINE


Belanja sakan guna kad ATM orang lain
Oleh KOSMO!

14 April 2022, 4:47 pm
PETALING JAYA – Tindakan seorang lelaki berbelanja sakan menggunakan kad mesin pengeluaran wang automatik (ATM) yang ditemuinya mendapat kecaman orang ramai.
Rakaman televisyen litar tertutup (CCTV) memaparkan lelaki itu membeli pakaian di sebuah butik terkenal turut berjaya dirakam dan dimuat naik di media sosial oleh individu dipercayai pemilik kad tersebut.
Menurut hantaran itu katanya, lelaki berkenaan telah mengambil kad ATM miliknya selepas dia terlupa untuk mengambil kad tersebut semasa berurusan di sebuah mesin ATM.
“Bukan nak buka aib org bulan puasa ini sama-sama Muslim. Kau di belakang aku tadi di ATM boleh panggil aku bagitahu tertinggal kad.
“Seronok “paywave” beli baju untuk isteri pakai duit orang. Aku takkan ikhlaskan tujuh keturunan aku,” katanya.
Difahamkan, kesemua wang di dalam akaun tersebut telah habis dibelanjakan oleh lelaki tersebut dan pemilik kad ATM berkenaan kerugian kira-kira RM1,000.

Turut kelihatan dalam rakaman CCTV itu ialah seorang lelaki dan seorang wanita dipercayai turut bersama-sama membeli-belah menggunakan kad ATM tersebut.
Tinjauan di ruang komen mendapati, rata-rata pengguna mengecam tindakan individu-individu tersebut dan menyifatkan perbuatan mereka itu amat memalukan terutamanya ketika bulan Ramadan.
“Gaya macam orang kaya, tapi ambil kad orang. Semoga dipermudahkan segala urusan dik,” kata Ina.
“Tangkap suruh ganti rugi balik. Gila siap ‘shopping’ pula. Laporkan pada polis, jangan bagi muka orang begini, bulan puasa pun buat kerja kotor,” kata Azizul.
“Ramai dah kena begini, saya terus tutup fungsi ‘paywave’ dan tetap pakai PIN sahaja. Lantaklah orang nak kata kuno ke apa,” kata Irna.
Sehingga kini, hantaran tersebut telah dikongsi lebih 600 kali dan mendapat lebih 500 komen. – KOSMO! ONLINE


Dos penggalak kedua bagi golongan berisiko
Oleh MOHD RASDAN AHMAD

14 April 2022, 5:08 pm
PETALING JAYA – Individu berusia 60 tahun dan ke atas dengan komorbiditi berisiko tinggi serta mereka yang mempunyai masalah imunisasi berusia 12 tahun dan ke atas kini boleh mendapatkan dos penggalak kedua dan dos penggalak.
Menteri Kesihatan, Khairy Jamaluddin Abu Bakar berkata, syor ini juga termasuk golongan warga emas yang berada di bawah fasiliti penjagaan jangka panjang.
“Bagi individu yang berusia 60 tahun dan ke atas yang sihat dan tidak mempunyai komorbiditi berisiko tinggi, mereka perlu berbincang dengan pengamal perubatan bagi mengesyorkan pengambilan dos penggalak kedua berdasarkan pertimbangan mereka.
“Keputusan ini dibuat selepas Panel Kumpulan Kerja Teknikal (TWG) meneliti kajian santifik serta kajian kohort Malaysia yang menunjukkan bahawa individu berusia 60 tahun dan ke atas dengan komorbiditi seperti penyakit paru-paru, penyakit jantung dan penyakit buah pinggang berisiko tinggi untuk mendapat gejala serius dan kematian,” jelasnya.
Namun begitu, jelas Khairy, pelaksanaan syor terbaharu ini tidak akan menjejaskan status vaksinasi lengkap individu berisiko tinggi yang tidak mengambil dos penggalak kedua tersebut.
KKM kini katanya, sedang mengemas kini Garis Panduan Klinikal yang akan memperincikan perlaksanaan tersebut dan telah menerima permohonan bagi individu yang ingin ke luar negara untuk mendapatkan dos penggalak kedua bagi memenuhi keperluan ke luar negara.

“Sebagai contoh, terdapat sesetengah negara di Eropah yang tidak mengiktiraf vaksin Sinovac dan Sinopharm sebagai dos primer dan dos penggalak.
“Justeru, individu yang ingin ke luar negara boleh diberikan dos penggalak kedua selepas selang masa sekurang-kurangnya sebulan daripada dos penggalak pertama bagi memenuhi keperluan ke luar negara,” jelasnya. – KOSMO! ONLINE.


Penternak lega harimau dahan masuk perangkap
Oleh NORLIDA AKMAR IDROS

14 April 2022, 4:11 pm
SIK – Seorang penternak lega apabila seekor harimau dahan yang membaham anak lembu miliknya di kawasan kandang haiwan ternakan itu di Kampung Kampung Charuk Sireh, Chepir di sini pada Isnin lalu berjaya ditangkap kelmarin.
Harimau jantan itu ditangkap menggunakan perangkap oleh anggota Jabatan Perlindungan Hidupan Liar dan Taman Negara (Perhilitan).
Menurut Zulhanif Ab. Manaf, 35, kejadian bermula apabila dia menemui bangkai anak lembu tersebut di tepi pagar kandang kira-kira pukul 10.30 pagi, Isnin lalu.
“Pada mulanya saya sangka anak lembu jantan berusia tiga bulan itu dimakan babi tetapi terkejut apabila terdapat kesan tapak kaki harimau di situ.
“Saya kemudian melaporkan kejadian kepada Perhilitan untuk tindakan lanjut,” katanya ketika ditemui di sini hari ini. – KOSMO! ONLINE


Pelajar tahfiz nyaris dihempap siling asrama runtuh lepas sahur
Oleh ISWAN SHAFIQ ISA

14 April 2022, 4:18 pm
SEBERANG PERAI – Seramai 37 pelajar asrama Ma’had Adda’wah Al-Islamiyyah Padang Menora, Tasek Gelugor di sini nyaris cedera dihempap siling yang runtuh secara tiba-tiba pagi tadi.
Mudir maahad itu, Muhammad Aiman Subri berkata, dalam kejadian pada pukul 5.20 pagi itu, terdapat beberapa pelajar yang masih berada dalam asrama, namun mereka sempat melarikan diri ke tempat selamat.
Katanya, ketika kejadian, sebahagian besar pelajar telah selesai bersahur dengan beberapa pelajar kembali ke asrama itu untuk bersiap-siap sebelum turun ke surau.
“Alhamdulillah semua pelajar dan guru selamat tanpa sebarang kecederaan. Kejadian itu pun berlaku secara tiba-tiba. Menurut tukang runtuhan mungkin berpunca daripada struktur besi yang tidak kukuh,” katanya kepada pemberita di sini hari ini.
Menurut Muhammad Aiman, susulan kejadian itu, pihaknya terpaksa memohon sumbangan bagi membaik pulih kerosakan yang dianggarkan menelan kos RM30,000.
Orang ramai yang ingin memberikan sumbangan boleh berbuat demikian menerusi akaun Bank Islam bernombor 07-016-02-034277-3 atas nama Tetuan Ma’ahad Adda’wah Al-Islamiyyah.- KOSMO! ONLINE


Pulih apendiks, Uyaina Arshad alami radang rahim
Oleh SAIRUL ZAMRI MISRANI

14 April 2022, 4:09 pm
PETALING JAYA – Selepas selesai menjalani pembedahan apendiks beberapa hari lalu, pelakon dan pengacara Uyaina Arshad yang kini hamil anak sulung sekali lagi diuji selepas doktor memaklumkan dia mengalami keradangan pada dinding rahim.
Uyaina menerusi InstaStory memberitahu, disebabkan masalah tersebut, dia terpaksa ditahan di hospital bagi rawatan lanjut.
Kata Uyaina, dia terpaksa menggunakan ubat tahan sakit atau painkiller bagi mengurangkan rasa sakit yang dialaminya.
“Assalamualaikum semua. Apendiks saya berjaya dikeluarkan. Malangnya, ada keradangan pada dinding rahim dan kini masih berada di hospital.
“Saya terpaksa makan ubat penahan sakit tetapi doktor tak boleh berikan setiap waktu sebab bahaya untuk bayi.
“Buat masa sekarang saya terpaksa menahan dan berjuang melawan rasa sakit. Mohon doakan untuk saya,” tulisnya.

Terdahulu pada Rabu lalu, pelakon drama Love Elsa itu menerusi hantaran dalam Instagram memaklumkan dia baru sahaja selesai pembedahan apendiks selepas mengalami kesakitan teruk pada bahagian bawah perut.
Sebelum ini, sehari sebelum umat Islam berpuasa, Uyaina mengesahkan dia hamil anak sulung dengan usia kandungan memasuki tiga bulan.
Untuk rekod, Uyaina dan Raja Syahiran yang juga merupakan penyanyi mendirikan rumah tangga pada 20 Disember tahun lalu. – KOSMO! ONLINE


Projek LCS: Kertas cadangan terperinci akan dibentangkan
Oleh NOR AZIAH MAT NOH

14 April 2022, 3:51 pm
KUALA LUMPUR – Kementerian Pertahanan hari ini memaklumkan perincian kertas cadangan akan dilaksanakan terlebih dahulu sebelum dibentangkan kepada Kabinet berhubung keputusan untuk meneruskan projek pembinaan kapal tempur pesisir (LCS).
Menteri Kanan Pertahanan, Datuk Seri Hishammuddin Tun Hussein berkata, Jawatankuasa Menteri Kabinet yang dipengerusikan Menteri di Jabatan Perdana Menteri (Hal Ehwal Ekonomi), Datuk Seri Mustapha Mohamed akan membentangkan kepada kabinet berhubung keputusan muktamad Projek LCS itu.
“Keputusan meneruskan Projek LCS mendapat sokongan semua pihak namun persetujuan Kabinet untuk meneruskan projek ini memerlukan perincian dan perkara itu sudah dibangkitkan dalam mesyuarat Kabinet sebanyak tiga kali.
“Kabinet juga sudah mewujudkan satu jawatankuasa Menteri Kabinet untuk membuat pembentangan kembali dengan perancangan lebih jelas,” katanya ketika ditemui dalam Majlis Penyampaian Sumbangan Hari Raya Aidilfitri di Wisma Pertahanan, di sini hari ini.
Mengulas lanjut, Hishammuddin berharap jawatankuasa yang sudah selesai bermesyuarat dapat membentangkan kepada Kabinet bagi mendapat keputusan muktamad berhubung hala tuju LCS.
“Majoriti sudah membuat keputusan bahawa projek itu perlu diteruskan tetapi cara dan kaedahnya perlu mendapat persetujuan Kabinet,” ujarnya lagi.

Terdahulu, akhbar melaporkan Projek LCS tergendala susulan Suruhanjaya Pencegahan Rasuah Malaysia menahan dua Ketua Pegawai Eksekutif syarikat Boustead Naval Shipyard (BNS) yang disyaki terlibat dalam kontrak perolehan enam LCS.
Projek LCS bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan pada tahun 2011.
Sejumlah RM6 bilion sudah dibayar bagi tujuan pembinaan keenam-enam kapal berkenaan secara serentak namun gagal untuk disiapkan dan diserah kepada Tentera Laut Diraja Malaysia (TLDM) sehingga kini. – KOSMO! ONLINE


Duit raya untuk pengguna Bliese
Oleh MUHAMMAD IKHWAN IDERIS

14 April 2022, 4:33 pm
PETALING JAYA – Syarikat pengeluar wangian tempatan, Bliese (M) Sdn. Bhd. (Bliese) menambah bahang kemeriahan sambutan Aidilfitri kali ini menerusi penganjuran peraduan Raya Kaw Kaw Gores & Menang Duit Raya yang menyediakan hadiah wang tunai RM6,000.
Bertemakan Raya Kaw Kaw, Bliese mengeluarkan tiga jenis bauan pewangi kereta edisi raya pada stok terhad yang dipekkan bersama dalam sebuah kotak yang boleh dijadikan sebagai buah tangan untuk pulang beraya bersama orang tersayang atau hadiah semasa ziarah Aidilfitri.
Tiga bauan pewangi ini yang dinamakan sempena lagu raya iaitu Dendang Perantau, Anugerah Aidilfitri dan Balik Kampung mempunyai keunikan bauan tersendiri yang boleh menyegarkan perjalanan semasa pulang ke kampung.
Set pewangi kereta edisi raya Bliese.
Untuk menyertai peraduan Gores & Menang Raya Kaw Kaw, pelanggan hanya perlu membeli pek edisi raya yang mana terdapat pelekat gores dan menang dalam kotak disediakan dan jumlah duit raya dimenangi akan tertera selepas digores.
Pemenang diminta untuk menghubungi nombor yang tertera pada terma dan syarat peraduan di belakang kotak edisi raya. Peraduan ini berlangsung dari 10 April sehingga 3 Jun 2022.
Ketua Pegawai Eksekutif Bliese, Tuan Suhaimi Saiful berkata, peraduan berkenaan dianjurkan bagi memeriahkan suasana sambutan Hari Raya Aidilfitri pada tahun ini setelah dua tahun tidak dapat pulang beraya di kampung disamping keluarga tersayang.

“Selain itu, duit raya yang diberikan juga sebagai tanda penghargaan kami kepada reseller dan pelanggan Bliese yang tidak pernah putus dalam menyokong pembangunan kami,” katanya dalam satu kenyataan.
Duit raya RM1,000 untuk cabaran TikTok Bliese.
Pada masa sama, Bliese turut menganjurkan peraduan Bliese Raya Kaw Kaw Challenge yang memberikan duit raya bernilai RM1,000 kepada pengguna sosial media TikTok yang menghasilkan klip video Raya yang paling kreatif.
Orang ramai hanya perlu membuat video TikTok berdurasi 30 saat beserta kapsyen menarik disertakan dengan hashtag #BlieseRayaKawKawChallenge menggunakan lagu raya Bliese ‘Raya Kaw Kaw’ yang boleh didapati dalam aplikasi berkenaan.
Peserta juga perlu mempunyai akaun TikTok yang sah serta mengikuti akaun Tiktok @Bliesehq. – KOSMO! ONLINE


Maqis sita 3,000 kg gelatin lembu China
Oleh MOHD SYALMIZI HAMID

14 April 2022, 4:07 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) Pulau Pinang menyita kira-kira 3 tan gelatin lembu dalam pemeriksaan di Pelabuhan Dermaga Air Dalam, Butterworth di sini Isnin lalu.
Pengarah Maqis negeri, Muhammad Ikram Abd. Talib berkata, rampasan terhadap produk dari China itu dibuat selepas didapati cuba dibawa masuk tanpa permit import yang sah.
“Sebanyak 3,000 kilogram (kg) gelatin lembu yang dianggarkan bernilai lebih RM40,000 disita.
“Produk dari Wilayah Shandong, China itu ditahan untuk siasatan lanjut,” katanya dalam satu kenyataan hari ini.
Beliau berkata, perbuatan mengimport dagangan tanpa permit Maqis yang sah adalah menjadi suatu kesalahan di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta728]. – KOSMO! ONLINE


Belasah pekerja keranda : Dua lelaki didakwa esok
Oleh MOHD YUNUS YAKKUB

14 April 2022, 4:37 pm
KLANG – Dua lelaki termasuk seorang daripadanya yang memukul menggunakan rantai besi dan menampar pekerja perkhidmatan keranda sehingga tular sebelum ini akan didakwa di Mahkamah Klang, esok.
Ketua Polis Daerah Klang Selatan, Asisten Komisioner Cha Hoong Fong berkata, arahan pertuduhan kedua-dua suspek berusia 39 dan 49 tahun itu diterima selepas kertas siasatan dirujuk kepada Timbalan Pendakwa Raya.
“Suspek utama berusia 49 tahun akan didakwa dua pertuduhan iaitu mengikut Seksyen 506 dan Seksyen 34 Kanun Keseksaan.
” Manakala, seorang lagi suspek akan dituduh di bawah Seksyen 109/324 Kanun Keseksaan,” katanya dalam kenyataan hari ini.
Hoong Fong berkata, pihaknya terdahulu berjaya menahan seorang suspek lelaki kira-kira 6 petang pada 11 April lalu dengan semakan mendapati suspek mempunyai tiga rekod lampau jenayah dan dadah.
Tambah beliau, polis seterusnya berjaya menahan dua lagi suspek termasuk seorang wanita di di kawasan perumahan Taman Koperasi, Jerantut, Pahang.

“Semakan mendapati suspek lelaki (suspek utama) itu turut mempunyai empat rekod lampau.
“Polis juga telah merampas telefon bimbit yang digunakan oleh suspek untuk rakaman video dan juga rantai besi yang digunakan untuk memukul mangsa,” katanya.
Jelas beliau, kesemua mereka direman enam hingga tujuh hari dengan suspek wanita kemudiannya dibebaskan tanpa sebarang pertuduhan.
Kosmo! pada Isnin lalu melaporkan seorang pekerja perkhidmatan keranda dibelasah menggunakan rantai besi selain ditampar oleh rakannya sendiri dalam dua kejadian berasingan baru-baru ini.
Mangsa berusia 36 tahun juga hilang satu jari kelingking sebelah kiri selepas pertengkaran mulut dengan suspek berusia 49 tahun. -KOSMO!ONLINE


Rezeki remaja tinggal di rumah usang rakam lagu raya
Oleh YATIMIN ABDULLAH

14 April 2022, 4:03 pm
KOTA BHARU – Remaja yang tinggal bersama keluarganya di sebuah rumah usang dan separuh roboh di Kampung Banggol di sini terus dikurniakan limpahan rezeki apabila dia diundang untuk menyanyi dalam sebuah lagu raya.
Wan Akid Afham Wan Mohd. Ruhsemadi, 13, diundang oleh komposer dan penyanyi terkenal, Eddie Hamid untuk tampil menjayakan lagu berjudul ‘Moleklah Raya’.
Eddie Hamid berkata, lagu tersebut akan dinyanyikan oleh remaja itu bersama Rosalinda dan penyampai radio Molek FM iaitu Fizie, Mek Zura dan Camelia.
Menurutnya, lagu itu merupakan ciptaannya sendiri manakala lirik ditulis oleh Harisz Ab. Rahman yang berkonsepkan sambutan Hari Raya Aidilfitri.
“Hasrat saya adalah untuk memberikan kegembiraan kepada Wan Akid sempena sambutan Syawal tidak lama lagi.
“Semua tahu keperitan hidup yang dialami oleh Wan Akid sebelum ini. Jadi, ini adalah salah satu usaha supaya dia dapat melupakan segala kesedihan yang dialami,” katanya ketika dihubungi Kosmo! hari ini.

Terdahulu, video rakaman lagu raya melibatkan Akid tular menerusi aplikasi TikTok selepas dimuat naik oleh Eddie Hamid.
Eddie Hamid yang juga penyanyi terkenal era 90-an memberitahu, dia gembira remaja berkenaan dapat menyanyi dengan baik selepas diberikan tunjuk ajar. -KOSMO! ONLINE


Kajian semula pemberian khas: Kerajaan Persekutuan, Sabah capai kata sepakat
Oleh LUQMAN RIDHWAN MOHAMED NOR

14 April 2022, 4:30 pm
PUTRAJAYA – Kerajaan Persekutuan dan kerajaan negeri Sabah mencapai kata sepakat mengenai kajian semula pemberian khas kepada Sabah di bawah Perkara 112D Perlembagaan Persekutuan.
Perkara tersebut dimaklumkan Perdana Menteri, Datuk Seri Ismail Sabri Yaakob dan Ketua Menteri Sabah, Datuk Seri Hajiji Noor dalam satu kenyataan bersama hari ini.
“Ini merupakan susulan kepada beberapa perbincangan dan rundingan yang diadakan oleh Kementerian Kewangan dan kerajaan negeri Sabah, dengan kebanyakan terma dipersetujui pada 14 Februari 2022.
“Persetujuan ini juga merupakan satu petanda penting memandangkan kali terakhir kajian semula berkenaan dibuat adalah pada tahun 1969,” kata mereka dalam kenyataan tersebut.
Menurut mereka, persetujuan kajian semula baharu itu merangkumi beberapa perkara.
Mereka berkata, perkara pertama adalah amaun pemberian khas baharu kepada Sabah dinaikkan sebanyak 4.7 kali ganda iaitu daripada RM26.7 juta kepada RM125.6 juta bagi tahun 2022.

“Ia akan terus meningkat setiap tahun bagi tempoh 2023-2026 mengikut kadar kenaikan yang dipersetujui bersama,” katanya.
Perkara seterusnya, menurut mereka, adalah kerajaan Persekutuan dan kerajaan negeri Sabah akan terus berunding berhubung dengan tuntutan 40 peratus daripada hasil negeri Sabah.
Mereka memaklumkan, turut akan dijalankan adalah kajian semula pemberian khas di bawah Perkara 112D Perlembagaan Persekutuan untuk mendapatkan suatu amaun pemberian khas baharu yang dapat mengimbangi keperluan Sabah tanpa menjejaskan kedudukan kewangan Kerajaan Persekutuan.
“Sekiranya suatu amaun baharu yang dipersetujui oleh kedua-dua pihak berjaya dicapai sebelum 2026, maka amaun baharu tersebut akan diguna pakai untuk menggantikan bayaran pemberian khas kepada Sabah bermula 2022,” ujar mereka.
Ismail Sabri dan Hajiji berkata, persetujuan itu adalah tanpa prejudis terhadap kewajipan dan hak kerajaan Persekutuan dan kerajaan negeri Sabah untuk meneruskan kajian semula pemberian khas di bawah Perkara 112D Perlembagaan Persekutuan.
Jelas mereka, ia dengan mengambil kira kedudukan kewangan kerajaan Persekutuan serta keperluan kerajaan negeri Sabah berhubung kos perkhidmatan negeri.
“Kerajaan negeri Sabah juga berhak untuk bergantung kepada formula asal seperti yang dinyatakan dalam Perkara 112C dan Bahagian IV Jadual Kesepuluh Perlembagaan Persekutuan.
“Pelaksanaan kajian semula pemberian khas ini termasuk hak kedua-dua kerajaan Persekutuan dan kerajaan negeri Sabah untuk merujuk perkara itu kepada penaksir bebas (jika tiada persetujuan dicapai) seperti yang dinyatakan dalam Perkara 112D(6) Perlembagaan Persekutuan,” katanya.
Selain, menurut mereka, kedua-dua kerajaan Persekutuan dan kerajaan negeri Sabah akan membekalkan data dan maklumat mengenai kedudukan kewangan kerajaan Persekutuan serta keperluan kerajaan negeri Sabah berhubung kos perkhidmatan negeri yang akan diambil kira dalam proses kajian semula pemberian khas tersebut. – KOSMO! ONLINE


Petisyen desak pembebasan Ke Ting raih 400,000 tandatangan
Oleh KHAIRUL MOHD. ALI

14 April 2022, 3:44 pm
JOHOR BAHRU- Satu petisyen bagi mendesak pembebasan pemandu wanita, Sam Ke Ting, 27, yang dijatuhkan hukuman penjara enam tahun oleh Mahkamah Tinggi Johor Bahru semalam di laman Change.org telah mendapat sokongan daripada 416,212 sokongan setakat pukul 3 petang, hari ini.
Petisyen berkenaan diwujudkan setelah wanita itu dijatuhkan hukuman berkenaan ekoran nahas basikal lajak yang mengalun lapan penunggang basikal maut di Johor Bahru pada 18 Februari 2017.
Antara komen yang ditinggalkan menyatakan sokongan kepada wanita berkenaan dan mengatakan hukuman yang dikenakan terlampau berat sedangkan wanita terbabit hanyalah mangsa keadaan.
“Wanita itu tidak berada dibawah pengaruh alkohol, tidak menggunakan telefon bimbit selain memakai tali pinggang keledar semasa memandu, itu bukti dia pemandu yang bertanggungjawab,” menurut salah satu komen yang ditinggalkan pengguna laman sosial.
Selain itu, antara komen lain termasuklah keputusan mahkamah berkenaan tidak adil selain berharap ada pihak yang akan tampil untuk membantu wanita berkenaan.
Semalam, Hakim Mahkamah Tinggi Johor Bahru, Datuk Abu Bakar Katar menjatuhkan hukuman penjara enam tahun beserta denda RM6,000 kepada Ke Ting, yang mana jika gagal bayar akan dikenakan tambahan enam bulan penjara.

Selain itu, wanita berkenaan juga hilang kelayakan lesen memandu selama tiga tahun sebaik sahaja selesai menjalani tempoh hukuman.-KOSMO! ONLINE


Fiza Halim tak perlukan komen ustaz, ustazah jadian
14 April 2022, 3:08 pm
PETALING JAYA – Keterujaan pelakon Fiza Halim yang berkongsi kegembiraan kerana dapat bertemu dengan dua orang anak gadisnya selepas beberapa bulan tidak berjumpa dicemari dengan komen negatif netizen dalam Instagram.
Menurut Fiza atau nama lengkapnya Siti Zaidatul Fiza Binti Abd. Halim, dia tidak memerlukan khidmat ustaz dan ustazah jadian dalam ruangan komen Instagramnya berkenaan perkongsiannya bersama anak-anak.
Penegasan tersebut diluahkan pelakon itu dipercayai selepas ada netizen menyentuh tentang aurat anak-anak gadisnya yang tidak memakai tudung apabila mengakui rambut mereka kelihatan tidak cantik dalam gambar dan video dirakamnya.
“Maaf ya, saya tak perlukan ustaz atau ustazah jadian dalam ruangan komen saya! Saya kongsi gambar anak-anak hanya untuk peminat yang rindukan perkembangan saya dan anak-anak. Bukan untuk komen jadi ustazah dalam Instagram saya,” katanya dalam hantaran InstaStory.
Pelakon berusia 41 tahun itu turut menegur netizen supaya jangan membuatkan dia dan anak-anaknya berasa kecil hati kerana komen sebegitu lebih elok jika ditulis menerusi kiriman mesej (DM), bukannya secara terus di hadapan umum.
“Kalau tak suka, sila ‘unfollow’. Jangan kecilkan hati saya dan anak-anak. Bukan tak boleh menerima teguran, tapi kalau nak tegur, boleh mesej DM saya. Bukan secara umum macam ini. Insya-Allah saya akan balas.

“Bila tak kongsi gambar anak, cakap macam-macam. Bila dah kongsi, macam ini pula. Memang susah nak puaskan hati semua orang. Tapi ada aku kisah? Aku tak kisah langsung!” tulisnya lagi.
Semalam, Fiza menerusi beberapa hantaran memuat naik gambar dan video kedua-dua anaknya iaitu Ferra Aryana, 14, dan Feeya Adyrra, 13, ketika mereka keluar makan bersama sempena meraikan sambutan ulang tahun Feeya yang ke-13.
Sekadar info, Ferra dan Feeya merupakan anak hasil perkahwinan Fiza dengan Ahmed Farriq Zainul Abidin.
Bagaimanapun rumah tangga mereka musnah apabila bercerai pada 4 November 2010 selepas hampir empat tahun berkahwin.
Selain itu, Fiza turut memiliki seorang lagi anak perempuan, Siti Alena Adra atau Baby Aleena, 4, hasil perkahwinan ketiga yang dibinanya pada Disember 2016 bersama bekas suami, Aizat Al Jefri. – KOSMO! ONLINE


Buruh didakwa rogol kenalan Whatsapp bawah umur
Oleh TENGKU DANISH BAHRI TENGKU YUSOFF

14 April 2022, 2:59 pm
KUALA TERENGGANU – Seorang buruh dihadapkan ke Mahkamah Sesyen di sini hari ini atas pertuduhan memperkosa seorang pelajar perempuan tingkatan dua yang dikenali menerusi aplikasi WhatsApp pada tujuh bulan lalu.
Tertuduh, Raja Mohd. Yusof Raja Husin, 25, membuat pengakuan tidak bersalah selepas pertuduhan dibacakan di hadapan Hakim Nooriah Osman.
Berdasarkan pertuduhan, dia didakwa merogol mangsa yang juga remaja perempuan berusia 14 tahun lima bulan di sebuah rumah di daerah Marang pada 9 September 2021.
Raja Mohd. Yusof didakwa mengikut Seksyen 376(1) Kanun Keseksaan yang memperuntukkan hukuman penjara sehingga 20 tahun dan sebat jika sabit kesalahan.
Hakim Nooriah membenarkan tertuduh diikat jamin RM8,000 dengan seorang penjamin dan perlu melaporkan diri di balai polis terdekat setiap bulan.
Beliau juga melarang Raja Mohd. Yusof menganggu mangsa dan saksi pendakwaan sepanjang tempoh prosiding serta menetapkan sebuatan semula kes pada 12 Mei depan. -KOSMO! ONLINE


MPN gesa kelulusan pekerja asing disegerakan
Oleh SITI A'ISYAH SUKAIMI

14 April 2022, 3:03 pm
PUTRAJAYA – Majlis Pemulihan Negara (MPN) menggesa supaya proses kelulusan permohonan bagi pekerja asing disegerakan dengan mengurangkan karenah birokrasi, mempermudah dan menambah baik proses kelulusan bagi menampung keperluan oleh industri mendesak.
Pengerusi MPN, Tan Sri Muhyiddin Yassin berkata, sebagai langkah jangka pendek, majlis itu mencadangkan supaya kelulusan bersyarat boleh diberikan kepada permohonan yang sedang diproses untuk menyegerakan bekalan tenaga kerja asing kepada sektor-sektor terjejas.
Katanya, dalam masa jangka panjang pula, majlis itu berpandangan isu struktural kekurangan tenaga kerja dan kebergantungan kepada tenaga kerja asing perlu ditangani secara menyeluruh.
“Cabaran besar adalah tidak ada pekerja mencukupi untuk kegiatan industri dapat berjalan lancar. Seperti disebutkan oleh Kementerian Perusahaan Perladangan dan Komoditi, waktu Covid-19 dan tiada pekerja asing masuk bantu turunkan buah kelapa sawit, dia rugi lebih RM10 bilion.
“Waktu sekarang pula harga sawit cukup tinggi dan kalau masih dilewatkan tiada pekerja asing, akan menambah kerugian besar kepada negara. Itu baru satu sektor sahaja,” katanya pada sidang akhbar Mesyuarat MPN di sini hari ini. – KOSMO! ONLINE


DPR Indonesia lulus RUU Keganasan Seksual
Oleh KOSMO!

14 April 2022, 3:00 pm
JAKARTA – Dewan Perwakilan Rakyat (DPR) Indonesia secara rasmi telah meluluskan Rang Undang-Undang (RUU) Keganasan Seksual (RUU TPKS) sebagai undang-undang sah, lapor laman berita Tribunnews, semalam.
Pengesahan tersebut dilakukan dalam satu sidang khas DPR Republik Indonesia di Kompleks Parlimen Senayan, Jakarta.
Pesalah jenayah seksual di negara itu kini boleh didakwa secara jenayah dan berdepan hukuman penjara maksimum 15 tahun melalui Akta Keganasan Seksual (UU TPKS). Peraturan tersebut disenaraikan dalam artikel 13.
Bagi jenayah seksual bawah umur, pesalah akan dikenakan hukuman penjara maksimum 15 tahun dan/atau denda sehingga 1 bilion rupiah (RM294,384).
Menteri Pemerkasaan Wanita dan Perlindungan Kanak-Kanak, Bintang Puspayoga berkata, UU TPKS diluluskan bagi memenuhi keperluan undang-undang masyarakat berhubung keganasan seksual.
Menurut Bintang, undang-undang dan peraturan sedia ada masih belum bertindak balas sepenuhnya terhadap keganasan seksual yang berlaku dan berleluasa dalam masyarakat.

“Justeru, kita memerlukan undang-undang khas berhubung jenayah keganasan seksual yang mampu memberikan asas perundangan, material dan formal. Pada masa sama, ia bertujuan memenuhi keperluan undang-undang masyarakat,” kata Bintang. – Agensi


Buat cabutan untuk dapat cuti raya
Oleh KOSMO!

14 April 2022, 3:39 pm
PETALING JAYA – Setelah dua tahun tidak beraya akibat Covid-19, tahun ini merupakan tahun pertama dibenarkan untuk pulang berhari raya dan semestinya peluang yang ada  tidak akan dilepaskan.
Bagi golongan pekerja, paling merisaukan adalah keputusan majikan samaada melepaskan atau tidak permohonan cuti raya.
Namun kata orang lain padang lain belalang, ada majikan yang menggunakan pelbagai cara kelulusan cuti ini kerana untuk memastikan kelicinan gerak kerja walaupun masih bercuti.
Biasanya sistem penggiliran cuti paling banyak dilakukan majikan, namun kali ini lain pula ceritanya.
Melalui satu perkongsian klip video di TikTok, satu syarikat menggunakan sistem cabutan bagi menentukan cuti pekerjanya.
Perkongsian yang dibuat oleh @Redzuan1983 itu menunjukkan, pekerja di syarikat itu memilih untuk cabutan undi bagi menetapkan hari cuti mereka pada sambutan Aidilfitri Mei nanti.

Rata-rata orang ramai juga turut terhibur dengan teknik atau cara yang dilakukan oleh majikan tersebut.
“Lain macam syarikat dia punya cara, ini kalau tak dapat hari yang kita nak ni boleh jadi gaduh dengan bini, tapi itulah kita ni pun pekerja kena akur lah,” jelas Azhar Awang.
“Ini baru dikira nasib, kalau nasib baik boleh la cuti raya dengan tenang, kalau tidak faham sahaja sendiri.
“Cuti raya tahun ini memang ditunggu-tunggu semua orang, harapnya dapatlah beraya dengan tenang nanti,” ujar Sayed Scoodi. – KOSMO! ONLINE.


Kerajaan Johor salur RM144.46 juta ‘duit raya’ menjelang Aidilftri
Oleh MOHAMAD FAIZAL HASHIM

14 April 2022, 3:11 pm
JOHOR BAHRU – Kerajaan negeri mengumumkan insentif khas Bantuan Kasih Bangsa Johor (BKBJ) melibatkan peruntukan sejumlah RM144.36 juta yang memberi manfaat kepada 3.69 juta rakyat di negeri ini menjelang Aidilfitri nanti.
Menteri Besar, Datuk Onn Hafiz Ghazi berkata, bantuan melibatkan 28 inisiatif yang dikenal pasti bagi meringankan beban Bangsa Johor tanpa mengira bangsa, agama, keturunan, darjat mahupun latar belakang merangkumi lima Kategori utama iaitu kemasyarakatan, kebajikan, orang muda Johor, pendidikan dan ekonomi.
“Menerusi kategori kemasyarakatan, seramai 903,000 ketua isi rumah di seluruh negeri ini akan menerima bantuan beras seberat 10 kilogram membabitkan peruntukan RM23.67 juta.
“Bantuan RM300 turut disampaikan kepada 25,457 pekerja terpilih membabitkan pekerja GIG, pemandu teksi, e-hailing, penghantar makanan, pemandu bas awam dan bas ekspres serta nelayan yang berdaftar dengan Jabatan Perikanan melibatkan dana sebanyak RM7.64 juta,” katanya di sini tadi.
Jelasnya, menerusi kategori kemasyarakatan seramai 4,590 imam, bilal dan noja masjid dan surau selain penggerak masjid serta penyedia al-Quran di bawah bantuan imarah masjid menerima sebanyak RM500 seorang.
“Bantuan RM500 turut disampaikan kepada seramai 627 ketua kampung dengan peruntukan sebanyak RM313,500. Persatuan Veteran Angkatan Tentera Malaysia (ATM) Negeri Johor dan Persatuan Pesara Polis Diraja Malaysia (PDRM) Negeri Johor masing-masing menerima bantuan geram sebanyak RM120,000,” ujarnya. -KOSMO! ONLINE


KTMB perkenal tren khas, tambah perkhidmatan sempena raya
Oleh MOHD RASDAN AHMAD

14 April 2022, 2:24 pm
PETALING JAYA – Keretapi Tanah Melayu Berhad (KTMB) menyediakan Perkhidmatan Tren Elektrik (ETS) tambahan dan memperkenalkan perkhidmatan tren khas dikenali Ekspres Khas Keluarga Malaysia sempena sambutan Aidilfitri bermula 29 April ini.
KTMB dalam kenyataan hari ini berkata, tambahan perkhidmatan ETS dengan tiket sebanyak 4,368 serta tren khas itu yang menawarkan 516 tiket adalah berikutan permintaan tinggi daripada penumpang.
Bagi ETS, tambahan adalah melibatkan perjalanan dari KL Sentral ke Padang Besar dan sebaliknya pada 29 April hingga 2 Mei dan 6 hingga 8 Mei, manakala tren khas bagi laluan pantai timur melibatkan perjalanan dari Stesen KL Sentral ke Tumpat, Kelantan.
“Tren khas ini akan berlepas pada 11 malam 29 April dari Stesen KL Sentral dan akan berhenti di 17 stesen seperti Bandar Tasik Selatan, Kajang, Nilai, Seremban, Pulau Sebang, Mentakab, Jerantut, Gua Musang, Pasir Mas dan Tumpat dan perjalanan balik dari Stesen Tumpat adalah pada 7 Mei pada 10.50 malam,” katanya.
KTMB turut memaklumkan bahawa jualan tiket ETS tambahan dan tren khas berkenaan akan mula dijual esok (15 April) dan pengguna disaran melakukan pembelian melalui aplikasi KTMB Mobile (KITS) atau menerusi laman sesawang KTMB.
Sebarang pertanyaan, pengguna boleh menghubungi Pusat Panggilan KTMB di talian 03-22671200 atau layari saluran media baharu rasmi KTMB. – KOSMO! ONLINE.


Lebih setengah juta mercun dirampas di Kelantan
Oleh ROSALWANI CHE SOH

14 April 2022, 2:53 pm
KOTA BHARU – Polis Kelantan sudah merampas mercun bernilai lebih RM500,000 menerusi 10 siri tangkapan yang dijalankan sejak dua minggu lalu.
Ketua Polis Kelantan, Datuk Shafien Mamat berkata, peningkatan kemasukan mercun ketika ini dipercayai ekoran permintaan yang tinggi oleh pelanggan menjelang Hari Raya Aidilfitri tidak lama lagi.
Menurutnya, keadaan itu mendorong penyeludup lebih berani membawa masuk mercun dari Thailand untuk dijual bagi pasaran negara ini.
“Sindiket penyeludupan ini dilihat lebih bertindak licik selepas negara beralih ke fasa endemik sejak dua minggu lalu.
“Mereka menggunakan tiket itu untuk memudahkan pergerakan semasa menjalankan kegiatan penyeludupan. Bagaimanapun, kita telah mempersiapkan pasukan khas termasuk Unit Anjing Pengesan (K9) di kawasan sempadan untuk mengekang kegiatan itu,” katanya ketika ditemui pemberita di Ibu Pejabat Polis Daerah (IPD) Kota Bharu di sini semalam. -KOSMO! ONLINE


ADUN Rengit mahu beli lukisan beruk, katak di Parlimen
14 April 2022, 2:30 pm
PETALING JAYA – Datuk Dr. Puad Zarkashi sedia membeli lukisan Parlimen beruk dan katak jika Sultan Selangor, Sultan Sharafuddin Idris Shah mahu melelongnya satu hari nanti.
Ahli Dewan Undangan Negeri (ADUN) Rengit itu berkata, dia tidak akan menjual lukisan unik itu malah akan menghadiahkannya kepada Muzium Negara bagi tatapan orang ramai.
“Saya sedia membeli lukisan Parlimen beruk dan katak jika Sultan Selangor satu hari nanti, mahu melelongnya.
“Jika lukisan itu milik saya, ia tidak akan dijual lagi. Saya akan hadiahkan kepada Muzium Negara untuk dipamerkan kepada orang awam,” tulisnya di Facebook hari ini.
Terdahulu, media melaporkan, sebuah lukisan unik berunsurkan metafora di dalam Dewan Rakyat menarik perhatian dan dibeli Sultan Selangor, Sultan Sharafuddin Idris Shah.
Berdasarkan lukisan itu, seolah-olah menggambarkan kelakuan ahli parlimen dalam maksud tersendiri semasa berada di dewan perundangan kerajaan itu. – KOSMO! ONLINE


Langgar perjanjian, Ben Amir bayar RM100,000 kepada syarikat produksi
Oleh NUZULSHAM SHAMSUDDIN

14 April 2022, 2:35 pm
KUALA LUMPUR – Isu kes saman berhubung pelanggaran perjanjian antara pelakon Ben Amir dengan sebuah syarikat produksi yang tercetus sejak tahun lalu, akhirnya diselesaikan secara baik di Mahkamah Sesyen Sivil di sini hari ini.
Persetujuan tersebut dicapai oleh kedua-dua belah pihak selepas Ben Amir atau nama sebenarnya Muhammad Amir Sabaruddin, 32, selaku defendan bersetuju untuk membayar RM100,000 kepada syarikat produksi Elisa Vision Sdn. Bhd. (plaintif).
Sehubungan itu, Hakim Tasnim Abu Bakar kemudian merekodkan perintah persetujuan kedua-dua belah pihak dalam prosiding kes hari ini.
Sepatutnya hari ini, adalah bicara hari pertama kes saman itu namun kedua-dua belah pihak bersetuju untuk menyelesaikan kes.
Dalam persetujuan itu, Ben Amir akan membayar RM100,000 kepada plaintif dengan lima kali bayaran secara ansurans sebanyak RM20,000 bermula 10 Mei ini sehingga penyelesaian penuh RM100,000 selesai.
“Jika defendan (Ben Amir) gagal membayar RM100,000, defendan perlu menbayar jumlah asal yang dituntut oleh plaintif (Elisa Vision) sebanyak RM211,477. Mahkamah juga merekodkan defendan menarik balik pernyataan tuntutan balas yang dikemukakan terhadap plaintif,” kata hakim itu.

Sementara itu Ben Amir ketika ditemui diluar selepas prosiding kes enggan ditemui pihak media dan hanya berkata “selesai secara baik”.
Dalam pada itu, penerbit Elisa Vision Sdn. Bhd, Datin Mahfuzah Zakkiah Abdain ketika ditemui bersyukur apabila isu kes pelanggaran kontrak membabitkan pelakon Ben Amir dengan produksinya dapat diselesaikan secara baik di Mahkamah Sesyen Sivil, di sini.
“Alhamdulillah, saya bersyukur isu ini dapat diselesaikan secara baik. Saya pun sudah memaafkan dia di atas apa yang berlaku. Pada saya, ini berkat Ramadan. Dia pun orang yang baik dan saya tiada masalah dengannya kerana semua sudah selesai,” katanya. – KOSMO! ONLINE


Kes Covid-19 Thailand dijangka meningkat selepas pesta Songkran
Oleh KOSMO!

15 April 2022, 7:30 pm
BANGKOK – Seorang pakar perubatan memberi amaran bahawa kes Covid-19 di Thailand selepas perayaan Songkran berkemungkinan meningkat dua atau tiga kali ganda seperti pada tahun lepas, disebabkan banyak pesta diadakan di tempat-tempat hiburan, lapor akhbar Nation Thailand.
Profesor Madya Thira Woratanarat daripada Fakulti Perubatan Universiti Chulalongkorn menulis catatannya di laman Facebook. Beliau merujuk laporan media yang memaparkan banyak restoran yang dijadikan tempat hiburan gagal mengikuti langkah-langkah keselamatan Covid-19 apabila pengunjung berpesta, minum arak dan menembak pistol air di tempat yang sesak.
“Anda perlu membuang buku teks (perubatan) anda jika perkara sedemikian tidak membawa kepada penularan. Ia mempunyai semua faktor penyumbang termasuk kesesakan, jarak dekat, pengudaraan yang lemah, perkongsian objek dan tempoh masa yang lama,’’ tulis beliau.
Dr. Thira menyatakan, jumlah kes harian Covid-19 telah meningkat dua hingga tiga kali ganda selepas cuti pesta Songkran tahun lepas dan beliau menjangkakan situasi serupa berlaku tahun ini.
“Kesannya tidak terhenti di situ. Jumlah itu akan meningkat sekali lagi sebulan kemudian,” tambahnya.
Beliau juga memaklumkan bahawa Thailand pada Rabu lalu menduduki tempat ketujuh di dunia dan ketiga di Asia untuk bilangan orang dilaporkan positif Covid-19 selepas melakukan ujian kendiri.

Juga pada hari yang sama, kematian akibat Covid-19 di Thailand menduduki tempat ke-9 dunia iaitu 15.4 peratus daripada jumlah kematian yang dilaporkan di Asia.
Thira menyalahkan lonjakan kes Covid-19 atas persepsi meluas bahawa varian Omicron yang dominan pada masa ini adalah ringan dan boleh dikawal.
Beliau turut memberi amaran bahawa walaupun selepas sembuh, pesakit Covid-19 mungkin menghadapi risiko kesan kesihatan jangka panjang yang menjejaskan kehidupan seharian mereka. – Agensi


Tetap hadir bekerja walaupun tertelan berus gigi
Oleh KOSMO!

15 April 2022, 9:30 pm
TAIWAN – Seorang wanita di Taiwan dilaporkan tertelan berus gigi sepanjang 18 sentimeter (sm) apabila menggunakannya pada posisi yang salah, lapor laman CTS Taiwan  kelmarin.
Menurut wanita itu, dia berasa sangat letih pada waktu kejadian dan tergesa-gesa bersiap untuk ke tempat kerja.
Meskipun menyedari dirinya tertelan berus gigi, wanita itu tetap hadir bekerja terlebih dahulu sebelum pergi ke hospital tujuh jam kemudian.
Doktor yang merawat mangsa sangat terkejut mendengar penjelasannya dan bertanya kepada dirinya adakah dia pasti berus gigi itu sepanjang 18 sm.
Ujian imbasan X-ray  tidak berjaya mengesan kedudukan berus gigi itu namun lokasinya diketahui selepas doktor menggunakan prosedur endoskopi dengan memasukkan wayar beserta kamera ke dalam mulut wanita tersebut.
Kaedah endoskopi menunjukkan berus gigi itu tersekat di esofagus atau salur makanan dan telah menyebabkan tisu di sekelilingnya merah serta membengkak.

Wanita itu bernasib baik kerana dia tidak perlu menjalani pembedahan bagi mengeluarkan berus gigi itu dan ia berjaya ditarik keluar menggunakan alatan endoskopi. – Agensi


Tiga jari putus akibat main mercun bola
Oleh ROHANA MOHD. NAWI

15 April 2022, 7:38 pm
BACHOK – Seorang remaja lelaki putus tiga jari tangan kanan akibat bermain mercun bola di Kampung Lembah Beris Kubur Besar, Tawang di sini petang semalam.
Dalam kejadian kira-kira 4.40 petang itu, mangsa yang berusia 14 tahun dipercayai tidak sempat membaling mercun bola yang telah dipasang sumbunya sewaktu bermain di belakang rumah.
Ketua Polis Daerah Bachok, Superintendan Mohamad Ismail Jamaluddin berkata, akibat letupan mercun bola itu, tiga jari tangan kanan mangsa didapati hancur selain gegendang telinganya turut pecah.
Menurutnya, insiden itu turut menyebabkan bahagian leher mangsa luka selepas terkena percikan bahan bakar itu.
“Mangsa kemudian dibawa ke Klinik Kesihatan Beris Kubor Besar di sini sebelum dirujuk ke Hospital Universiti Sains Malaysia (HUSM), Kubang Kerian.
“Berdasarkan pemeriksaan, tiga jari kanan mangsa iaitu ibu jari, telunjuk dan tengah hancur akibat terkena mercun itu,” katanya ketika dihubungi Kosmo! hari ini.

Mohamad Ismail memberitahu, mangsa sudah menjalani pembedahan membuang tiga jarinya di HUSM dan kini berada dalam pemerhatian hospital.
Menurutnya, polis masih belum menerima sebarang laporan berkenaan kejadian itu dan pihaknya mengetahui insiden berkenaan selepas melihat gambar mangsa yang tular di media sosial kira-kira pukul 12 tengah hari tadi. – KOSMO! ONLINE


Britain lulus penggunaan vaksin Valneva yang lebih berkesan, tahan lama
Oleh KOSMO!

15 April 2022, 8:00 pm
LONDON – Agensi Kawal Selia Ubat dan Produk Penjagaan Kesihatan Britain (MHRA) meluluskan penggunaan vaksin Covid-19 keenam di negara berkenaan, lapor akhbar Metro News UK  semalam.
Dinamakan Valneva, vaksin yang dihasilkan farmaseutikal Perancis itu dipercayai lebih berkesan melindungi badan daripada jangkitan virus Covid-19 dan untuk tempoh lebih lama berbanding vaksin lain.
Britain adalah negara pertama di dunia yang memberi kelulusan kepada penggunaan vaksin tersebut.
Ia diluluskan untuk penggunaan oleh mereka yang berumur 18 tahun hingga 50 tahun dengan dos pertama dan kedua diambil sekurang-kurangnya dalam sela masa 28 hari.
Menurut Jurnal Perubatan British (BMJ),  Valneva boleh menarik minat mereka yang teragak-agak tentang penghasilan vaksin semasa kerana menggunakan teknologi baharu.
Vaksin Valneva sebaliknya menggunakan kaedah yang lebih ‘konvensional’, kata BMJ.

Ia adalah vaksin nyahaktif virus pertama yang berjaya mendapatkan kelulusan MHRA.
Proses sama  telah digunakan secara meluas dalam pengeluaran vaksin selesema dan polio.
“Sebagai vaksin nyahaktif virus, ia mungkin lebih berkesan dalam tempoh lebih lama apabila lebih banyak varian muncul daripada vaksin yang menyasarkan lonjakan protein ciri-ciri SARS-CoV-2,” tulis BMJ.
Valneva menyatakan bahawa ujian klinikal  pada tahun lepas menunjukkan vaksin itu menghasilkan tindak balas imunisasi lebih kuat dan kurang kesan sampingan berbanding vaksin AstraZeneca.
Syarikat bioteknologi Perancis itu berkata, vaksin mereka menghasilkan antibodi terhadap  varian Delta dan Omicron. – Agensi


Dahulu tak pernah rasa berjalan dengan suami, anak – Elly
Oleh HANISAH SELAMAT

15 April 2022, 6:52 pm
PETALING JAYA – Penyanyi Elly Mazlein menganggap diri wanita bertuah dengan kehadiran Mohamad Azlan Che Nuh sebagai teman hidup yang membolehkannya mengecap kebahagiaan semula.
Katanya, dia bersyukur dengan nikmat yang dikurniakan Allah apabila menggantikan seorang suami terbaik sebagai ketua keluarga kecil mereka.
“Saya bersyukur sangat sebab Allah gantikan suami yang sangat baik. Saya tak pernah merasa rasa apa yang suami buat sekarang sama ada untuk saya, anak dan bapa saya.
“Anak saya Sefhia tak pernah rasa sentuhan, belaian seorang bapa dan saya pun tak pernah merasa berjalan dengan suami dan anak. Saya tak pernah rasa semua itu sebelum ini.
“Tapi alhamdulillah, Allah bagi saya peluang tersebut semula. Saya tak minta apa-apa dengan suami. Cuma minta dia bahagia dengan saya, bertanggungjawab, sayang saya, anak dengan bapa serta setia,” katanya menerusi program Keringat Selebriti di Awesome TV.
Penyanyi Usah Ditambah Bara Yang Tersimpan itu menitiskan air mata syahdu tatkala menyentuh hal keluarga ketika diundang menjadi tetamu jemputan untuk rancangan bual bicara tersebut.

Azlan yang juga seorang cikgu bergelar suami Elly atau mesra dengan panggilan Kak Lina Pom Pom pada Januari 2020.
Pasangan berkenaan dikurniakan seorang putera bernama Haider Mateen, empat bulan.
Sebelum ini Elly, 41, pernah berdepan kehancuran rumahtangga dengan pengarah, Azmi Hatta pada tahun 2015 iaitu tidak sampai setahun berkahwin hingga meraih perhatian ramai.
Mereka bercerai ketika dia sedang hamil anak pertama, Putri Sara Sefhia yang pada waktu itu baru empat bulan dalam kandungan. Kini Sefhia sudah mencecah usia enam tahun.
Pada masa, pelakon dan pengacara itu juga melihat segala yang berlaku dengan berlapang dada malah semakin reda dengan ketentuan takdir.
“Kita kena siapkan yang terbaik untuk suami. Tapi kalau kita sudah cuba, tapi bukan rezeki dengan suami bermakna itu memang bukan jodoh kita.
“Saya sudah buat yang terbaik, jadi mungkin bukan rezeki serta jodoh saya,” luah pemilik nama sebenar Sharifah Aida Mazlina Syed Hanafi itu lagi dengan tenang. – KOSMO! ONLINE